Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Αγροτικής Ανάπτυξης και Τροφίμων «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για συνεργασία στον τομέα της γεωργίας». Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι,. πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 6 Μαρτίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 536/24-2-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος Αδώνιδος Γεωργιάδη προς τον Υπουργό Υγείας, σχετικά με τις «δηλώσεις του Αναπληρωτή Υπουργού Υγείας περί «πειραγμένων» τιμών ορισμένων φαρμάκων την εποχή πριν τον Ιανουάριο του 2015». 2. Η με αριθμό 542/28-2-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την «ανάκληση της απόφασης του Υφυπουργού, κ. Πετρόπουλου για κατασχέσεις σε μικροοφειλέτες». 3. Η με αριθμό 544/28-2-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργολαβικών εργαζομένων στην καθαριότητα στο Εθνικό Μετσόβιο Πολυτεχνείο. 4. Η με αριθμό 533/24-2-2017 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υγείας, σχετικά με τα νοσήλια στο νοσοκομείο «Children's Hospital» της Βοστώνης. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 537/24-2-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομίας και Ανάπτυξης, σχετικά με την αύξηση του ποσοστού ανεργίας στη Μαγνησία εξαιτίας της αποβιομηχάνισης. 2. Η με αριθμό 541/28-2-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Μεταναστευτικής Πολιτικής, σχετικά με την άμεση ανάγκη διασφάλισης της εύρυθμης λειτουργίας στο Κέντρο Πρώτης Υποδοχής (ΚΕΠΥ) της Μόριας. 3. Η με αριθμό 473/13-2-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα - Σιδηροπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καταβολή εισφορών των ελεύθερων επαγγελματιών. 4. Η με αριθμό 458/7-2-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Υγείας και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συμβάσεις έργου στα νοσοκομεία και την καταστρατήγηση του δικαιώματος στη μητρότητα. 5. Η με αριθμό 413/30-1-2017 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, σχετικά με τη μη καταβολή των δεδουλευμένων στο προσωπικό καθαριότητας του Γενικού Νοσοκομείου Άρτας. 6. Η με αριθμό 389/24-1-2017 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας. 7. Η με αριθμό 408/30-1-2017 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Υγείας, σχετικά με τα σοβαρά προβλήματα των οικογενειών και των εργαζομένων στις υπηρεσίες ειδικής αγωγής. 8. Η με αριθμό 313/5-1-2017 επίκαιρη ερώτηση της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής. 9. Η με αριθμό 447/6-2-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τη συνάντηση του Πρωθυπουργού με εκπροσώπους της επενδυτικής τράπεζας «Rothschild». 10. Η με αριθμό 345/16-1-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ). 11. Η με αριθμό 506/20-2-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς την Υπουργό Διοικητικής Ανασυγκρότησης, σχετικά με τις προσλήψεις με τη διαδικασία του άρθρου 63 ν.4430/2016. 12. Η με αριθμό 462/9-2-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τα ΕΛΤΑ και την καταβολή οφειλομένων του δημοσίου. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 1084/10-11-2016 ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Οικονομικών, σχετικά με τον ενδεχόμενο κίνδυνο παραγραφών σε δυνητικές περιπτώσεις φορολογικών υποθέσεων πολιτικών προσώπων που αφορούν στη Γενική Γραμματεία Δημοσίων Εσόδων, στο Σώμα Δίωξης Οικονομικού Εγκλήματος και στις λίστες καταθετών εξωτερικού.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ
Κύριε Πρόεδρε, μπορώ να έχω τον λόγο;
Κύριε Νικολόπουλε, πριν πάρετε τον λόγο, θα ήθελα να σας παρακαλέσω να μιλήσει ο κ. Κωνσταντινόπουλος για ένα, δύο λεπτά, ο οποίος θέλει να κάνει μια παρέμβαση, μία παρατήρηση. Ορίστε, κύριε Κωνσταντινόπουλε, έχετε τον λόγο. Αν είναι δυνατόν, με τη μεγαλύτερη δυνατή συντομία. Ευχαριστώ.
Κύριε Πρόεδρε, εδώ και τρεις, τέσσερις μήνες ζητώ από τον κ. Τσακαλώτο να έρθει στη Βουλή για να μας μιλήσει για την επένδυση του Ελληνικού που ψήφισε το 80% της Βουλής πριν πέντε μήνες. Παράλληλα, με πρωτοβουλία της Δημοκρατικής Συμπαράταξης, στείλαμε επιστολή στον Πρόεδρο της Βουλής και στις αρμόδιες Επιτροπές Παραγωγής, Εμπορίου και Μορφωτικών Υποθέσεων, με τη συνυπογραφή της Νέας Δημοκρατίας, του Ποταμιού και της Ένωσης Κεντρώων, για σύγκλιση των επιτροπών, ώστε να έρθουν οι αρμόδιοι Υπουργοί να μας ενημερώσουν. Προχθές, κατά τη συζήτηση που είχε ο κ. Τσίπρας με τον κ. Μητσοτάκη, είδα προσωπικά τον κ. Βούτση και τον ενημέρωσα και του είπα ότι αυτό δεν μπορεί να συνεχίζεται, δηλαδή να έχουν υπογράψει όλοι οι Βουλευτές που χρειάζεται για να έρθουν οι Υπουργοί και να μην έρχονται στη Βουλή. Δεύτερον, δεν μπορεί να συνεχίζεται ένας Υπουργός εδώ και τέσσερις μήνες να μην έρχεται στη Βουλή να απαντήσει. Νομίζω ότι δεν είναι προσβολή προσωπική απέναντι μόνο σε μένα, αλλά είναι απέναντι και στην Κυβέρνηση και στον Πρωθυπουργό και στους Υπουργούς και σε όλο το Σώμα. Δεν μπορώ να καταλάβω τι πρέπει να κάνω για να μπορέσει ο κ. Τσακαλώτος να βρει τον χρόνο να έρθει στη Βουλή και να απαντήσει γι' αυτό το θέμα. Εδώ θα ήθελα να σας πω ότι τα μέτρα που θα πάρει η Κυβέρνηση - που διαπραγματεύεται - είναι 2%, ενώ ο ίδιος ο κ. Τσακαλώτος λέει ότι όταν θα ξεκινήσει η επένδυση, την πρώτη χρονιά, θα μας δώσει 2% του ΑΕΠ. Τα λέει ο κ. Τσακαλώτος και η Κυβέρνηση. Σας παρακαλώ, εσείς που είστε Προεδρεύων σήμερα, να μας πείτε - στα τέσσερα κόμματα τα οποία έχουμε υπογράψει αυτή την επιστολή προς τον Πρόεδρο της Βουλής και στους προέδρους των αρμοδίων επιτροπών - τι πρέπει να κάνουμε για να έρθουν, επιτέλους, οι Υπουργοί να ενημερώσουν τη Βουλή. Σας ρωτώ και παρακαλώ θα ήθελα μια απάντηση από σας. Ευχαριστώ πολύ.
Κύριε συνάδελφε, προφανώς απάντηση από εμένα για αυτήν την εύλογη ένσταση που έχετε, δεν μπορείτε να πάρετε και να είναι και ακριβής. Δεν μπορώ να σας δώσω εγώ τέτοια απάντηση. Εγώ απλώς θα σας πω ότι όπως εσείς έτσι και εγώ έχω σήμερα ερώτηση προς τον κ. Τσακαλώτο, η οποία δεν συζητείται για τέταρτη φορά. Απλώς θέλω να σας πω ότι μερικές φορές υπάρχουν μερικά θέματα στα οποία πρέπει να υπάρχει μια κατανόηση από όλους μας. Ο κ. Τσακαλώτος, δηλαδή, αυτήν την περίοδο - και δεν θέλω τώρα εγώ να αιτιολογήσω ή να δικαιολογήσω την απουσία του - όπως ξέρετε και εσείς πολύ καλά, έχει στη δική του διαχείριση ένα πολύ μεγάλο ζήτημα, το οποίο...
Τέσσερις μήνες;
Λέω για το τελευταίο διάστημα. Δεν λέω για τους τέσσερις μήνες. Θεωρώ εύλογη την παρατήρησή σας και θα μεταφερθεί και στη Διάσκεψη των Προέδρων. Ζητάω, όμως, να έχουμε όλοι μια σχετική κατανόηση απέναντι σε μερικά θέματα τα οποία είναι και λίγο αντικειμενικά. Ο κ. Τσακαλώτος έχει φορτωθεί ένα μεγάλο θέμα το οποίο επιχειρεί να διαχειριστεί και άρα πρέπει να έχουμε μια σχετική κατανόηση. Αυτό ήθελα να πω μόνο.
Κύριε Πρόεδρε, την προηγούμενη εβδομάδα, μας υπέδειξε - και θέλω να το ακούσουν οι Υπουργοί - το γραφείο του κ. Τσακαλώτου, την Παρασκευή, για να έρθει να απαντήσει σε ερώτησή μας. Την Πέμπτη το βράδυ, μας ενημέρωσε - λίγο πριν τον δούμε στο γήπεδο - ότι λόγω φόρτου εργασίας πήγε στην Θεσσαλονίκη. Και ο ίδιος, τη Δευτέρα, μας έχει υποδείξει την Παρασκευή, για να έρθει να απαντήσει. Κύριε Πρόεδρε, το ξαναλέω: Ο ίδιος μας υπέδειξε την Παρασκευή την προηγούμενη εβδομάδα, για να έρθει να απαντήσει, όχι μόνο στη δική μου ερώτηση, αλλά και στις υπόλοιπες. Την Πέμπτη, όμως, λίγο πριν τον δούμε στο γήπεδο, το γραφείο του μας ενημέρωσε ότι έχει φόρτο εργασίας. Και καταλαβαίνουμε αυτό που είπατε ότι δικαιολογημένα κάποιους μήνες να έχει κάποια θέματα, όπως το θέμα της διαπραγμάτευσης που διαχειρίζεται κ.λπ.. Σας ερωτώ, όμως, το εξής: Την προηγούμενη εβδομάδα που μας υπέδειξε και πήγε στην Θεσσαλονίκη, είχε φόρτο εργασίας;
Εντάξει, κύριε συνάδελφε. Σύμφωνοι. Θα μεταφερθεί η ένσταση στη Διάσκεψη των Προέδρων. Να προχωρήσουμε όμως, γιατί εγώ δεν έχω να πω κάτι παραπάνω. Πρώτα θα συζητηθεί η έβδομη με αριθμό 545/28-2-2017 επίκαιρη ερώτηση πρώτου κύκλου του Ανεξάρτητου Βουλευτή Αχαΐας, κ. Νικόλαου Νικολόπουλου, προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα «τόσα χρόνια γιατί δεν βρήκαν τους ενόχους των θαλασσοδανείων… ενώ το πόρισμα Καλούδη παραπέμπει τους πρωταγωνιστές με ονοματεπώνυμα και διευθύνσεις στο εδώλιο του κατηγορουμένου»; Στην ερώτηση του κ. Νικόλόπουλου θα απαντήσει ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Δημήτριος Παπαγγελόπουλος. Κύριε συνάδελφε, έχετε τον λόγο για δύο λεπτά.
Κύριε Πρόεδρε, πράγματι η φράση του Βαγγέλη Μεϊμαράκη, που σήμερα φιλοξενείται σε όλο τον Τύπο: «Να σταματήσουν οι τζάμπα μαγκιές», μπορεί να βρει εφαρμογή και στην επίκαιρη ερώτηση, που θα συζητήσουμε σήμερα, αλλά και στο προηγούμενο θέμα, που έθεσε ο συνάδελφος από το ΠΑΣΟΚ. Όταν ο ίδιος ο Πρωθυπουργός έρχεται με κάθε ευκαιρία στην ώρα του Πρωθυπουργού και απαντά, μπορούν όντως και οι Υπουργοί και οι Αναπληρωτές τους και οι Υφυπουργοί τους να δείξουν την επιμέλεια που χρειάζεται, γιατί μέσα από την ανάδειξη αυτών των ζητημάτων, νομίζω ότι υπηρετείται ο κοινός στόχος και σκοπός. Σήμερα, λοιπόν, έρχεται αυτή η συζήτηση σε μια στιγμή, όπου η Εισαγγελέας του Αρείου Πάγου είπε να συσχετιστεί η υπόθεση των θαλασσοδανείων των μέσων μαζικής ενημέρωσης και των κομμάτων με το πόρισμα Καλούδη. Είδα πριν τον κ. Φάμελλο, που τώρα είναι Υπουργός, ο οποίος ήταν Πρόεδρος της εξεταστικής επιτροπής. Εκεί, λοιπόν, ακούσαμε και εμείς, τα μέλη της επιτροπής, αλλά και οι Ελληνίδες και οι Έλληνες, τέρατα και σημεία. Εκεί είχαμε την ευκαιρία να έχουμε στα χέρια μας το περιβόητο, το διαβόητο πόρισμα Καλούδη. Εκεί ακόμα, κύριε Πρόεδρε, ήρθε στα χέρια μας και ο τρόπος με τον οποίο οι εισαγγελικοί λειτουργοί έβαλαν στο αρχείο αυτή την υπόθεση. Ένας εισαγγελικός λειτουργός, ένας ήρωας θα έλεγα - παρ'ότι οι συγκυβερνήτες Σαμαράς - Βενιζέλος ήθελαν να κουκουλώσουν την υπόθεση και έβαλαν τρεις καψερούς Βουλευτές της επαρχίας, που δεν είχαν καμμία σχέση, να φέρουν μία τροπολογία εδώ και να αθωώσουν τους πρωταγωνιστές των σκανδάλων των τραπεζικών εκείνων δανείων, που καλείται να πληρώσει σήμερα ο ελληνικός λαός - αντιστάθηκε και έφτασε μέχρι του σημείου στο πόρισμά του να προτείνει πενήντα, εξήντα κατηγορουμένους, πρώην Υπουργούς, τραπεζικά στελέχη. Και τώρα κάνουμε τσάμπα μαγκιές; Κύριε Υπουργέ, κάναμε μηνυτήρια αναφορά - την οποία θα σας καταθέσουμε - για να μην λέει κανένας, «Α, έτσι τα λέτε, έτσι τα κάνατε». Κινηθήκαμε θεσμικά. Το Χριστιανοδημοκρατικό Κόμμα και πολλοί συμπολίτες, που παρακολουθούσαν την τηλεοπτική μου εκπομπή, ήρθαν και υπέγραψαν και καταθέσαμε μηνυτήρια αναφορά για το πόρισμα Καλούδη. Και έχω φέρει πενήντα ερωτήσεις στη Βουλή, σε σημείο που να παρεξηγούμαι από κάποιους κύριους Κυρατσάκηδες και να λέει, «Α, έχει βρεθεί μία καινούρια μόδα». Και αυτό το λέει ο συνταξιούχος κ. Κυρατσάκης, που ενώ ψηφίσατε νόμο να μην είναι, τον κρατάτε. Αυτές είναι τσάμπα μαγκιές. «Είναι η καινούρια μόδα…» - λέει - «…στον Υφυπουργό Δικαιοσύνης». Υφυπουργός είσαστε εσείς; Δεν ξέρω. Είσαστε Υφυπουργός; Γιατί για εσάς μάλλον θα έλεγε. Έτσι, λοιπόν, σήμερα ήρθα εδώ να σας ρωτήσω: Ποιος θα κοιτάξει αυτό το πόρισμα Καλούδη; Οι ίδιοι που μέσα στην εξεταστική επιτροπή - ακούστε, κύριε Πρόεδρε - δέχθηκαν δύο παιδαρέλια της Τραπέζης της Ελλάδος, που τα έστειλε ο Στουρνάρας; Έκανε προχθές, λέει, ο Στουρνάρας μηνυτήρια αναφορά! Σα δεν ντρεπόμαστε! Δεν αφήνει τις τσάμπα μαγκιές ο Στουρνάρας; Να φέρει ο Στουρνάρας, λοιπόν, και των συστημικών τραπεζών τα πορίσματα ή τη μηνυτήρια αναφορά, κύριε Υπουργέ, που έχουμε καταθέσει εναντίον του κ. Στουρνάρα. Γιατί, και για της Αττικής έχει ευθύνες. Γιατί τώρα το πήγε ο κ. Στουρνάρας; Οι έλεγχοι είναι πολλών ετών. Γιατί δεν το έστειλε; Δεν έχει ποινικές ευθύνες; Αφήστε τις πολιτικές. Θα σας καταθέσω και το γράμμα που στείλαμε στον κ. Ντράγκι και τη μηνυτήρια αναφορά του κ. Στουρνάρα. Και έρχομαι, λοιπόν, στο κύριο ερώτημα: Όταν οι εισαγγελείς δέχθηκαν δύο παιδαρέλια της Τραπέζης της Ελλάδος, που έστειλε ο κ. Στουρνάρας ως επιθεωρητές, και - ακούστε, κύριε Πρόεδρε - …
Απλώς, υπάρχει και δευτερολογία μετά.
Τελειώνω. Άλλωστε, είμαστε μόνοι μας. Μπορούμε, λοιπόν, να το χαρούμε τουλάχιστον. Κύριε Πρόεδρε, πήγαν, λοιπόν, στις 11.00΄ το πρωί δύο μάρτυρες ενώπιον του εισαγγελέως. Κύριε Παπαγγελόπουλε, ακούστε τα, γιατί είστε και δικαστικός, για να μου πείτε εάν γινόντουσαν και επί ημερών σας αυτά. Κύριε Υπουργέ, κύριε Σκουρλέτη, πήγαν αυτοί οι δύο επιθεωρητές - για το πόρισμα Καλούδη - και κατέθεσαν ενώπιον του εισαγγελέως, την ίδια ώρα, το ίδιο δευτερόλεπτο και είπαν τα ίδια πράγματα. Εγώ, που είμαι χριστιανός, εάν μου πείτε τώρα να πω το «Πιστεύω» - είμαι και ψάλτης - μπορεί να κάνω και κανένα λάθος. Γι' αυτό έχετε δει ότι στα βαφτίσια διαβάζουν το «Πιστεύω», για να μην κάνουν λάθος. Αυτοί οι δύο, κύριε Υπουργέ, είπαν το ποίημα φαρσί, είπαν ακριβώς τα ίδια. Και δέχεστε να σας κοροϊδεύουν, κύριε Παπαγγελόπουλε; Εγώ δεν το δέχομαι ούτε ο Οικονομικός Εισαγγελέας ούτε αυτοί. Αντί, λοιπόν, να κινηθείτε και να πείτε «Με αυτές τις μαρτυρίες ξαναπήγε αρχείο;», έρχεστε και μας λέτε να συνεξεταστεί τώρα το πόρισμα Καλούδη. Από ποιους; Από τους ίδιους;
Ευχαριστούμε κύριε συνάδελφε, ολοκληρώστε. Έχετε πάει στα πέντε λεπτά. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Νικολόπουλε, κατ'αρχήν, στα όσα είπατε, εγώ, χωρίς να κάνω τσάμπα μαγκιές, θα ξεκαθαρίσω ότι τιμώ και εμπιστεύομαι το σύνολο σχεδόν των εισαγγελικών και δικαστικών λειτουργών.
Υπήρχαν και παραδικαστικά, κύριε Υπουργέ.
Είπα σχεδόν το σύνολο.
Γιατί χθες είχαμε και τον κ. Ασημάκη Ασημακόπουλο, πάλι τελευταίο στο πινάκιο.
Αυτό δεν το κάνω μόνο εγώ, που θα μπορούσα ίσως και για λόγους συναδελφικής προηγούμενης αλληλεγγύης. Είχε δηλώσει και ο Πρωθυπουργός στην ομιλία του ότι έχει απόλυτη εμπιστοσύνη στους οικονομικούς εισαγγελείς, όσο και σε όλους τους δικαστικούς λειτουργούς, που σέβονται τον όρκο τους και μέσα σε αντίξοες συνθήκες επιτελούν με αυταπάρνηση τον ρόλο και το καθήκον τους, αυτούς που δεν χαρίζονται ούτε εξαγοράζονται και δεν υποκύπτουν σε πιέσεις. Αυτά, επαναλαμβάνω, είναι λόγια του Πρωθυπουργού. Τώρα, το πόρισμα Καλούδη είχε συνταχθεί και πρόκειται περί μιας εξαίρετης εργασίας. Τον συγκεκριμένο εισαγγελέα τον γνωρίζω από όταν ήταν πολύ πιο μικρός και φαινόταν η πορεία, που θα διαγράψει και το πόρισμά του είναι εξαίρετο. Και τότε ήρθε η επονείδιστη τροπολογία και προκειμένου να τεθεί εκποδών το πόρισμα Καλούδη, ψηφίστηκε εκείνη τη νύχτα. Έχω πει πολλές φορές και θα το ξαναπώ ότι η τροπολογία αυτή για εμένα είναι αντισυνταγματική, γιατί υποκρύπτει αμνηστία. Ήδη, η Εισαγγελέας του Αρείου Πάγου ανέστειλε τη δικογραφία από το αρχείο και εμπλουτίστηκε με το πόρισμα της επιτροπής, που είχε συσταθεί. Θα επαναλάβω κάτι, που έχω ξαναπεί, πως την αντισυνταγματικότητα δεν την κρίνουν οι εισαγγελείς, αλλά τα αρμόδια δικαστήρια και ο νοών νοείτο. Όσο για τα άλλα ερωτήματα που θέτετε στην ερώτησή σας, που αφορούν θέματα της προκαταρκτικής εξέτασης, της ανάκρισης, είναι προφανές ότι αυτή είναι μυστική. Δεν δικαιούμαι ούτε να γνωρίζω ούτε να ζητήσω πληροφορίες γι' αυτό. Αυτό που μπορώ να κάνω - και το έκανα - είναι στην τελευταία παράγραφο, που ρωτάτε αν θα εξετάσουν οι οικονομικοί εισαγγελείς και κάποιο δημοσίευμα, επειδή μπορεί να μην είχε υποπέσει στην αντίληψή τους, φρόντισα να τους το στείλω επίσημα, για να συμπεριληφθεί στη δικογραφία. Σας ευχαριστώ.
Κύριε Νικολόπουλε, έχετε τον λόγο για τρία λεπτά. Υποθέτω ότι παρατηρήσατε πως απαντήθηκε η ερώτησή σας από την πρωτολογία. Επομένως ας το συντομεύσουμε.
Να, ήρθε και ο κ. Φάμελλος. Για το πόρισμα Καλούδη λέμε, κύριε Φάμελλε.
Σας άκουσα από την τηλεόραση.
Ναι, ναι. Μιας και όλοι μας, βεβαίως, τους σεβόμαστε και γι' αυτό μίλησα και για τον Εισαγγελέακ. κ. Καλούδη και για τον κ. Πεπόνη και για πολλούς, για την κ. Θάνου, για την κ. Δημητρίου και πόσους ακόμα, αγνώστους σε εμένα, που ηρωικά, όντως, αντιστέκονται. Όμως, κύριε Παπαγγελόπουλε, κι εσείς τα λέτε έξω απ' τα δόντια, αλλά κι εγώ σε αυτά τα τριάντα χρόνια που με στέλνει ο ελληνικός λαός εδώ, θέλω να διατηρήσω αυτό το προνόμιο, να τα λέω έξω απ' τα δόντια. Να σας πω, δεν έχετε ακούσει - και θα το καταθέσω, γιατί θα με διακόψει ο Πρόεδρος και με το δίκιο του - τη σοβαρότατη εξέλιξη στην υπόθεση Ασημάκη Ασημακόπουλου, όπως είπαν χθες; Είναι το όνομα που φιγουράρει στα Panama papers. Εντελώς τυχαία, κύριε Πρόεδρε - και μας ακούν οι συμπολίτες μας - μπαίνουν στο πινάκιο πάντα τελευταίες οι υποθέσεις αυτού! Εντελώς τυχαία! Οπότε δεν συζητούνται, και πάλι απ' την αρχή. Αυτό γίνεται μόνο του, έτσι; Μόνο του γίνεται με την επιφοίτηση του Αγίου Πνεύματος, για εμάς που πιστεύουμε. Εκεί δεν γίνεται μόνο του. Ακούστε τώρα κάτι άλλο: Καταθέσαμε, όπως σας είπα, μηνυτήριες αναφορές. Διότι ήρθε ο κ. Κυρατσάκης και είπε ότι εδώ εκβιάζονται οι Βουλευτές, που κάνουν ερωτήσεις και κάναμε μηνυτήρια αναφορά. Ήταν για την υπόθεση της μπίρας. Τριάντα εκατομμύρια θα έπαιρνε το δημόσιο, ε; Μάλιστα, μάλιστα. Και το κράταγαν εκεί στην Επιτροπή Ανταγωνισμού και όσο πέρναγε ο καιρός δεν πλήρωνε η μπίρα, έκαναν αυτό, για να πληρώσουν λιγότερα και είπαμε «μήπως αυτό είναι ποινικό»; Και τι λέτε πως έγινε; Εγώ πρότεινα και μάρτυρες, όπως και ένας καψερός, Φλωράς Γιώργος, κάπως έτσι. Το έβαλαν αρχείο! Ακούτε, κύριε Υπουργέ μου; Δεν κάλεσαν κανένα μάρτυρα, κύριε Σκουρλέτη. Εγώ δεν είμαι της Νομικής. Με κανένα μάρτυρα! Και το έβαλαν αρχείο! Έγινε πρόταση, λέει, να πάει στον εισαγγελέα. Ούτε αυτό να το δείτε; Μην το δείτε ούτε αυτό, κύριε Παπαγγελόπουλε. Έτσι, απλώς να έρχεστε μόνο να λέτε. Εγώ το καταθέτω, για να μην πείτε ότι δεν το είδατε και να μου πείτε αν γίνεται χωρίς να καλείς μάρτυρες για τη «NESTLE”, για την “AMSTEL” για το καρτέλ των εργολάβων, ότι όλα αυτά είναι έτσι στην τύχη. Καλά, κύριε Παπαγγελόπουλε, είναι στην τύχη. [[Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας καταθέτω, λοιπόν, και τη μηνυτήρια αναφορά, που κάναμε για να τη στείλετε και αυτή στους οικονομικούς εισαγγελείς, αφού μας είπατε σήμερα ότι δεν ξέρετε πού είναι αυτή η υπόθεση. Ποια; Της μηνυτηρίου αναφοράς πολιτών και ενός Βουλευτή, που λέει: κύριοι, εδώ δεν είναι εκείνο κι εκείνο κι εκείνο; Δεν έχουν παραβιαστεί όλοι αυτοί οι κανόνες;. Τα έχει πει ο κ. Φάμελλος. Δεν τα ξέρει κανένας; Τα ξέρουν, κύριε Υπουργέ, πολύ καλά. Αλλά ξέρετε τι λένε από πίσω; Ότι μπορεί εσάς, την Κυβέρνηση να βολεύει, να μη θέλετε - λέει - να το ανοίξετε μέχρι κάτω. Έτσι λένε, να ξέρετε, γι' αυτούς που έχετε εκεί και ενώ τους προκαλούν με δημοσιεύματα, αυτοί κάνουν ότι δεν καταλαβαίνουν. Τους προκαλούν, μέχρι και για τις ιδιαίτερες σχέσεις τους με εκδότες, με εφοριακούς, με κυρίες εφοριακούς. Έτσι, για να ξέρετε ότι όλοι ζούμε σ' αυτό εδώ το χωριό. Θα έχει, λοιπόν, πολύ μεγάλη σημασία να δούμε πώς θα καταλήξει το πόρισμα Καλούδη, εκτός εάν πράγματι, για άλλη μια φορά, έχουμε την ατυχία να ζήσουμε το «κουκούλωμα» αυτού του μεγάλου σκανδάλου, για να κουνά το δάκτυλό του ο υποψήφιος - λέει - πρωθυπουργός Γιάννης Στουρνάρας.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Νικολόπουλε, πρέπει να σας θυμίσω ότι δεν είμαι πια εισαγγελέας, για να έχω δικαίωμα να ανοίγω και να κλείνω δικογραφίες. Επομένως, όσα θεωρείτε ότι γίνονται, κατά παράβαση των καθηκόντων των εισαγγελέων, μπορείτε να τα αναφέρετε στην αρμόδια Εισαγγελέα του Αρείου Πάγου. Εγώ σας είπα ότι η δικογραφία υπάρχει και είναι σε εξέλιξη, αλλά δεν δικαιούμαι, ως Υπουργός, να έχω γνώση του περιεχομένου των καταθέσεων και όλων των λοιπών εγγράφων που υπάρχουν.
Να ρωτήσετε εάν κάλεσαν μάρτυρες δεν έχετε δικαίωμα; Δηλαδή, τον Στουρνάρα τον κάλεσαν; Μα, εάν δεν κάλεσαν τον Στουρνάρα, ποιον θα καλέσουν, τον μπακάλη της γειτονιάς;
Δεν είναι στις αρμοδιότητες του κάθε Υπουργού Δικαιοσύνης και του Αναπληρωτή κατά της Διαφθοράς να ελέγχει τις δικογραφίες. Υπάρχει Εισαγγελέας…
Όχι, να ρωτήσετε, είπαμε, για να μας πείτε και εμάς.
Υπάρχει εισαγγελέας. Κατ' αρχάς, τα θέματα που θέσατε στη δευτερολογία σας δεν περιλαμβάνονται στην ερώτησή σας. Όμως εγώ μπορώ να σας πω πως για οτιδήποτε θεωρείτε ότι αντιβαίνει στη νομιμότητα μπορείτε να αναφερθείτε στην Εισαγγελέα του Αρείου Πάγου ή στην Πρόεδρο του Αρείου Πάγου.
Για τις πανομοιότυπες καταθέσεις δεν έπρεπε να ξέρετε;
Ευχαριστώ, κύριε Υπουργέ. Θα συζητηθεί τώρα η έκτη με αριθμό 483/14-2-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικόλαου Νικολόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη διαπλοκή στις κρατικές επιτροπές και στη δικαιοσύνη και των νέων ένορκων καταγγελιών του Ανδρέα Μαρτίνη από τον Κορυδαλλό. Θα απαντήσει και πάλι ο Αναπληρωτής Υπουργός κ. Παπαγγελόπουλος. Κύριε Νικολόπουλε, έχετε τον λόγο.
Έχει δίκιο ο Μεϊμαράκης που λέει του Κούλη: «Άφησε τις τζάμπα μαγκιές», έχει δίκιο. Δεν ξέρουν εδώ. Για τις πανομοιότυπες καταθέσεις ο Παπαγγελόπουλος κάνει ότι δεν ξέρει, κύριε Φάμελλε. Θα του τις καταθέσω τώρα εδώ, για να πει στα παλικάρια εκεί κάτω: «Ρε παλικάρια, δυο πανομοιότυπες και δεν τους στείλατε στον εισαγγελέα; Σας κοροϊδέψαν!». Ή και ο εισαγγελέας; Στις 11 η ώρα ακριβώς ορκίστηκαν δυο και είπαν τα ίδια, την ίδια ώρα, την ίδια μέρα, στον ίδιο χρόνο; Καλά, κύριε Υπουργέ, πρέπει εγώ να την κάνω και αυτή την δουλειά. Θα την κάνω και ας λένε ο κ. Κυρατσάκης ή ο κ. Αλαφούζος, ο οποίος, κύριε Υπουργέ, μου ζήτησε 250.000 ευρώ. Έστειλα γράμμα εδώ και στον κ. Φάμελλο και στον κύριο Υπουργό. Την έκανε την απειλή του, κύριε Φάμελλε. Ζητά 250.000 ευρώ με αγωγή, γιατί; Γιατί καταθέτω ερωτήσεις, λέει ο κ. Αλαφούζος. Το ίδιο έρχονται και οι άλλοι, γιατί ελέγχονται. Ερχόμαστε τώρα στα του κ. Μαρτίνη. Ο κ. Μαρτίνης εξέδωσε, λέει, μια ένορκη κατάθεση από τον Κορυδαλλό, κύριε Πρόεδρε, και λέει ονόματα Υπουργών. Και εδώ κάνουμε ότι δεν καταλαβαίνουμε, σφυρίζουμε αδιάφορα! Ε, λοιπόν, για να μην κάνετε ότι δεν καταλαβαίνετε, έχω φέρει αυτήν την ένορκη, όπως μου ήρθε στο ηλεκτρονικό ταχυδρομείο και εάν είναι «μαϊμού», να πείτε «είναι ψεύτικη, είναι «μαϊμού»» και εάν δεν είναι «μαϊμού», εδώ θα κατατεθεί τουλάχιστον στα Πρακτικά και εγώ θα έχω κάνει το καθήκον μου, για να δούμε ποια είναι η πεθερά Υπουργού Υγείας που ήταν αργόμισθη, να δούμε ποιοι Υπουργοί Υγείας, όπως λέει, τον εκβίαζαν, να δούμε πώς ένα τόσο μεγάλο περιουσιακό στοιχείο, όπως το Νοσοκομείο «Ερρίκος Ντυνάν» περιήλθε στα χέρια μιας τράπεζας. Μπορεί να λέει κουταμάρες; Μπορεί. Μπορεί να θέλει να τους πάρει μαζί του τώρα που είναι φυλακή; Μπορεί. Εγώ για τον Μαρτίνη, κύριε Υπουργέ, όπως και για όλους, έχω καταθέσει πάνω από εβδομήντα ερωτήσεις από την εποχή του Κώστα Καραμανλή, τότε που στο διοικητικό συμβούλιο του Ερυθρού Σταυρού ήταν και μανάδες και γυναίκες Υπουργών της Νέας Δημοκρατίας και κάθε φορά ήμουν με το ένα πόδι στο πειθαρχικό. Δεν ξύπνησα σήμερα και φωνάζω. Θέλω να πιστεύω, όμως, ότι η δική σας Κυβέρνηση και εσείς προσωπικά, κύριε Παπαγγελόπουλε, δεν ήρθατε να κάνετε καριέρα και γι' αυτό με βλέπετε σ' αυτόν τον τόνο να απευθύνω αυτά τα ερωτήματα σε εσάς. Γιατί εσείς δεν θα έχετε το άλλοθι του «δεν ήξερα», εσείς τα ξέρετε όλα πολύ καλά, εκτός εάν πείτε ότι δεν θέλετε να σπάσετε αυγά. Σας ερωτώ, λοιπόν, το εξής: Είναι αληθές; Κατετέθη μια τέτοια ένορκη κατάθεση από τον κ. Μαρτίνη που εμπλέκει πολιτικά πρόσωπα, που εμπλέκει τραπεζίτες και που εδώ έχουμε να κάνουμε με το δημόσιο συμφέρον; Και αν είναι αλήθεια, κύριε Υπουργέ - φαντάζομαι ήρθατε διαβασμένος - θα μας πείτε ποιο είναι το αποτέλεσμα, ποιες είναι οι ενέργειες μετά από αυτές τις καταγγελίες. Κάλεσε η δικαιοσύνη αυτούς που καταγγέλλει; Μιλάει ακόμη - και σταματώ με αυτό - για ένα απόρρητο μνημόνιο - απόρρητο μνημόνιο! - που υπεγράφη - και δεν είδε το φως της δημοσιότητας, κύριε Πρόεδρε - μεταξύ του «Ερρίκος Ντυνάν» και μιας τράπεζας. Και είπε - λέει - ο Υπουργός Υγείας τότε, ο κ. Άδωνις Γεωργιάδης, ο σημερινός αντιπρόεδρος: «Αυτό είναι απόρρητο». Αυτό το απόρρητο θέλουμε να το φέρετε στη Βουλή. Τι είναι απόρρητο; Ιδιωτική υπόθεση είναι; Ποιος τα πληρώνει όλα αυτά, κύριε Παπαγγελόπουλε; Περιμένω κατ' αρχάς την απάντησή σας, για να πω στη δευτερολογία μου τα υπόλοιπα. Πρώτα, όμως, θα ήθελα να καταθέσω την ένορκη του κ. Μαρτίνη, για να δούμε αν είναι αληθινή ή ψεύτικη.
Καλώς κύριε συνάδελφε. Ο κύριος Υπουργός έχει τον λόγο.
Ο κ. Νικολόπουλος έθεσε και μερικά άλλα θέματα. Στην επίκαιρη ερώτηση που έχω τα ερωτήματα είναι άλλα. Βέβαια θα απαντήσω σε αυτά που έθεσε σήμερα. Όπως πληροφορήθηκα από τις αρμόδιες δικαστικές αρχές, για την καταγγελία - κατάθεση του κ. Μαρτίνη διενεργείται προκαταρκτική εξέταση. Εάν υπάρχουν ευθύνες, θα αποδοθούν και αν υπάρχουν ευθύνες πολιτικών προσώπων, θα ακολουθηθεί η νόμιμη διαδικασία. Στο ερώτημα εάν είναι θεμιτή η υπεράσπιση πολυεθνικών εταιρειών κ.λπ., έχω να απαντήσω ότι η άσκηση - που είναι το κείμενο της επίκαιρης ερώτησης της σημερινής - υπερασπιστικών καθηκόντων, από τα πρόσωπα που αναφέρει ο κύριος Βουλευτής, προβλέπεται από τη νομοθεσία. Άρα είναι σύννομη. Βέβαια εδώ μπαίνει το ερώτημα, που το υπαινίσσεται και ο κ. Νικολόπουλος, εάν το νόμιμο είναι θεμιτό και ηθικό. Εδώ θα επικαλεστώ τον Καντ, ο οποίος είχε πει ότι «η ηθική πρέπει να διαυλακώνει το δίκαιο και δεν ταυτίζεται με το δίκαιο». Όσο για μένα, θα επικαλεστώ την προσωπική μου ιστορία, όταν πριν από μερικά χρόνια παραιτήθηκα από δικαστικός λειτουργός, για να αναλάβω κάποια άλλα καθήκοντα, όταν πρόωρα έληξα τα καθήκοντά μου αυτά και ενώ από το νόμο προβλεπόταν είτε να επιστρέψω στο δικαστικό σώμα είτε να ασκήσω δικηγορία, εγώ υπακούοντας τον προσωπικό μου ηθικό αξιακό κώδικα, ούτε στη δικαιοσύνη επέστρεψα - παρότι είχα το νόμιμο δικαίωμα - ούτε δικηγόρησα, γιατί σεβόμουν τους παλιούς μου συναδέλφους. Προτίμησα να αποσυρθώ στην εξοχή και να απολαύσω τη μελωδία του δάσους και ένα δαντελένιο ακρογιάλι. Και αυτό θα ξανακάνω, αν χρειαστεί. Νομίζω ότι σας απάντησα περί ηθικής και νομιμότητας.
Ο κ. Νικολόπουλος έχει τον λόγο.
Κύριε Υπουργέ, τώρα τι να σας πω; Δεν ταιριάζουν σε μένα οι κολακείες, αλλά είναι τοις πάσι γνωστό ο δικός σας ο βίος. Όμως σήμερα ήρθαμε εδώ, για να πούμε ονόματα. Ο κ. Κυριτσάκης - το ξέρετε, σας το γράφω, αλλά είδα ότι δεν θέλετε να πείτε ονόματα - ήταν από εκείνους που άνοιξε την κερκόπορτα για το «Ερρίκος Ντυνάν», γιατί - ακούστε το και να το ακούσουν και οι Έλληνες - βγήκαν αποφάσεις όπου μπορούσαν να αλλάξουν του διαθέτη του κληροδοτήματος τη βούληση. Ακούτε, κύριοι Υπουργοί; Αμέ! Κι έτσι λοιπόν άρχισε το πανηγύρι και το κόλπο, η βιομηχανία στον Ερυθρό Σταυρό. Πέθαινε ο καψερός ο μακαρίτης, άφηνε την περιουσία του υπέρ των απόρων κορασίδων και ερχόταν ένας κ. Κυρατσάκης και έβγαζε μια απόφαση. Κοιτούσα προχθές που είχε πάει, κύριε Πρόεδρε, ο κ. Μητσοτάκης στο Άγιο Όρος και είχε δίπλα του τον κ. Πικραμμένο. Ο κ. Πικραμμένος δεν έκανε αυτό που κάνατε εσείς. Αφού τελείωσε την καριέρα του ως Πρόεδρος Ανωτάτου Δικαστηρίου, αφού η πολιτεία τον έκανε και υπηρεσιακό Πρωθυπουργό, μετά πήγε με τα παιδιά μας να πάρει άδεια ασκήσεως του επαγγέλματος του διαιτητή. Άκου να δεις! Κοτζάμ Πρωθυπουργός! Και ποια υπόθεση του έπεσε, λέτε, κύριε Σκουρλέτη; Αυτή εκεί πέρα με την «ΕΡΓΟΣΕ». Έχετε κάνει ως ΣΥΡΙΖΑ και εγώ πάλι ως ανεξάρτητος και ως νεοδημοκράτης διακόσιες ερωτήσεις. Εκεί στις σήραγγες της «ΕΡΓΟΣΕ» έχουν φάει, Μπόμπολας, ΑΚΤΟΡΕΣ κ.λπ.. Και έκαναν διαιτησία. Και ποιος ήταν ο διαιτητής μεταξύ των νταβατζήδων, των εργολάβων και του ελληνικού δημοσίου; Ο κ. Πικραμένος. Και τι έβγαλε το διαιτητής; Ε, το δίκιο θα έβγαλε ο άνθρωπος. Έβγαλε να πληρώσουν οι Έλληνες. Το ακούτε; Και εσείς τώρα, κύριε Παπαγγελόπουλε, έρχεστε εδώ και μου λέτε περί διαγραμμάτων! Αυτούς, λοιπόν, εσείς τους κρατάτε, τους υπολήπτεσθε, ντρέπεστε να πείτε τα ονόματά τους. Και τώρα τι βγήκε σήμερα από αυτήν εδώ την ερώτηση; Βγήκε κάτι; Δεν περίμενα να ακούσω τίποτε άλλο τριάντα χρόνια εδώ μέσα, αλλά έστω το γεγονός ότι αυτοί ενοχλούνται και ότι μετά από τριάντα χρόνια γεύομαι και αυτή της εμπειρίας, να λένε ότι είναι ανεπίτρεπτο να κάνουμε ερωτήσεις εδώ και να τους ελέγχουμε για το δημόσιο συμφέρον, κάτι είναι. Ένας άλλος, συνταξιούχος δικαστικός να πηγαίνει Πρόεδρος του ΕΣΡ, να νομίζει ότι είναι ανεξάρτητος και να κάνει λευκή απεργία. Γιατί; Γιατί λέει «εγώ θέλω όλη τη σύνταξή μου, εγώ και οι συνάδελφοί μου». Και οι άλλοι δεν θέλουν όλη τη σύνταξή τους, που θέλουν και εκείνοι να δουλέψουν; Λέει όχι! «Εμείς, επειδή σας εκβιάζουμε τώρα, γιατί δεν θα βγάλουμε τις άδειες, κάνουμε λευκή απεργία, δεν κάνουμε διοικητικό συμβούλιο» - λέει - , κύριοι Υπουργοί. Και εσείς τι κάνατε; Μια τροπολογία εδώ λέει ότι αυτοί εξαιρούνται των άλλων Ελλήνων. Αυτοί - λέει - έχουν έξοδα. Τι έξοδα έχουν, κύριε Παπαγγελόπουλε, αυτοί οι ανεξάρτητοι συνταξιούχοι δικαστικοί, που πρέπει να παίρνουν και όλη τη σύνταξη και την αποζημίωση; Γι' αυτό είμαστε εδώ που είμαστε, κύριε Παπαγγελόπουλε. Αλλά εμείς μιας και ξέρουμε ότι δεν μπορούμε να γυρίσουμε και πίσω για να ξαναδούμε όλους αυτούς, που ήδη μέχρι προχθές νόμιζαν ότι πάμε σε εκλογές και ετοιμαζόταν η παράγκα πάλι να γυρίσει πίσω με τους Μπάμπηδες, με τους Ασημάκηδες, με όλους αυτούς, κύριε Παπαγγελόπουλε, τα ξέρει όλος ο κόσμος. Θα σας καταθέσω, λοιπόν, για τα Πρακτικά, όχι για εσάς, για όσους θέλουν να μπουν στα Πρακτικά, όσα έγραψαν μόνο εχθές τα site. Μην πάω κάθε μέρα. «Δεν έχει όρια η υποκρισία του Γιάννη Στουρνάρα, που αντί να ασχοληθεί με το 98,5% του ελληνικού τραπεζικού συστήματος, που μοίραζε επί δεκαετίες θαλασσοδάνεια, ασχολήθηκε με την Attica, που έχει το 1,5% της αγοράς για δάνεια που εμφανίζονται ενήμερα». Τα καταθέτω στα Πρακτικά.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. …για τα δάνεια, που δεν υπάρχουν ποινικές ευθύνες, κύριε Υπουργέ, για όλους αυτούς, ξέρετε γιατί είναι ακόμα στο τραπέζι και περνάνε εξαιρετικά καλά; Γιατί ακόμα μένουν στα πόστα τους, γιατί ακόμα δεν τολμάτε ποινικά να κινηθείτε, γιατί πολιτικά το ξέρουμε όλοι και έχει απαντήσει ο ελληνικός λαός.
Ευχαριστούμε, κύριε συνάδελφε. Κύριε Υπουργέ, έχετε τον λόγο.
Θα υπενθυμίσω ότι η κίνηση της ποινικής δίωξης δεν γίνεται από την Κυβέρνηση, αλλά από τους αρμόδιους εισαγγελείς. Όλα τα στοιχεία που λέει ο κ. Νικολόπουλος, στα οποία πρέπει να πω ότι συμφωνώ για όλα αυτά που λέει, αν συμβαίνουν, υπάρχουν αρμόδια όργανα, τα οποία πρέπει να κινηθούν. Δεν είναι θέμα κανενός Υπουργού το να κινήσει ποινική δίωξη. Ευχαριστώ.
Να τα στείλετε είναι υποχρέωσή σας.
Ευχαριστούμε, κύριε Υπουργέ. Κυρίες και κύριοι συνάδελφοι, η Βουλευτής Επικρατείας κ. Νίκη Κεραμέως ζητεί ολιγοήμερη άδεια απουσίας στο εξωτερικό από 22 Μαρτίου έως 27 Μαρτίου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ακολουθεί η πρώτη με αριθμό 539/28-2-2017 επίκαιρη ερώτηση πρώτου κύκλου της Βουλευτού Χανίων του Συνασπισμού Ριζοσπαστικής Αριστεράς κ. Ευαγγελίας Βαγιωνάκη προς τον Υπουργό Εσωτερικών, σχετικά με την παροχή έκτακτης οικονομικής ενίσχυσης σε ΟΤΑ της Περιφερειακής Ενότητας Χανίων για την αποκατάσταση των καταστροφών εξαιτίας των ακραίων καιρικών φαινομένων της 11ης Φεβρουαρίου 2017. Κύρια Βαγιωνάκη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ξέρετε ότι στις 11 Φεβρουαρίου αυτού του χρόνου ο Νομός Χανίων υπέστη μια μεγάλη καταστροφή εξαιτίας των ακραίων καιρικών φαινομένων, έντονων βροχοπτώσεων, οι οποίες είχαν μεγάλο χρονικό διάστημα και δημιούργησαν φαινόμενα πλημμυρικά. Καταστράφηκε μεγάλο μέρος των υποδομών οδοποιίας, καταστράφηκαν υποδομές ύδρευσης και αποχέτευσης στο δίκτυο και είναι χαρακτηριστικό ότι σε μια περιοχή που είχε τα περισσότερα προβλήματα, δηλαδή στη Δημοτική Ενότητα Κολυμβαρίου του Δήμου Πλατανιά, ολόκληρα χιλιόμετρα δρόμων έχουν εξαφανιστεί. Θέλω να πω ότι αυτή η Δημοτική Ενότητα Κολυμβαρίου, όπως και ολόκληρος ο Δήμος Αποκορώνου, έχουν χαρακτηριστεί ως περιοχές βρισκόμενες σε έκτακτες συνθήκες από τη μεριά της Περιφέρειας Κρήτης. Θα συμπλήρωνα σε όλα αυτά τη μεγάλη καταστροφή που υπέστη ένα ιστορικό μνημείο των Χανίων - δεν το έχω βάλει στην ερώτηση, αλλά είναι σημαντικό - που αφορά τον επιπρομαχώνα του Αγίου Δημητρίου, που είναι στα νοτιοδυτικό άκρο των ενετικών οχυρώσεων της παλιάς πόλης. Επέζησε αιώνων, αλλά υπέστη και αυτό πολύ μεγάλες καταστροφές, ίσως τη μεγαλύτερη απ' όλα αυτά τα χρόνια. Για τα θέματα αυτά έχουν κατατεθεί σ' εσάς, όπως και σε άλλα Υπουργεία, σχετικά τεχνικά δελτία από την πλευρά τόσο των Δήμων Πλατανιά και Αποκορώνου, αλλά και της Περιφέρειας Χανίων, το ύψος των οποίων, απ' ό,τι πρόσθεσα εγώ τουλάχιστον, εκτιμάται ότι ξεπερνά τα 7 εκατομμύρια. Ξέρω, κύριε Υπουργέ, ότι δεν είστε μόνο εσείς υπεύθυνος για τη θεραπεία αυτών των θεμάτων. Υπάρχουν και άλλα συναρμόδια Υπουργεία. Όμως εσείς ως Υπουργείο το οποίο μπορεί να συντονίζει ως επισπεύδων Υπουργείο, θα ήθελα να σας ρωτήσω ποια μέτρα οικονομικής ενίσχυσης πρόκειται να ληφθούν στο εγγύς μέλλον, ώστε να καταστεί δυνατή η πλήρης αποκατάσταση των ζημιών στις υποδομές του Νομού Χανίων ειδικά στις περιοχές που έχουν βρεθεί σε έκτακτη ανάγκη, δεύτερον, τι προτίθεστε να κάνει το Υπουργείο σας, προκειμένου να καταβληθούν στους δήμους τα απαραίτητα κονδύλια για την καταβολή τμήματος αποζημίωσης για την οικοσκευή ή τον εξοπλισμό των πληγέντων οικογενειών και επιχειρήσεων, όπως αυτές έχουν βεβαιωθεί από τα αρμόδια κλιμάκια που προχωρούνε σε αυτοψίες και, τέλος, αν προτίθεστε να κινήσετε τις διαδικασίες, προκειμένου να κηρυχθούν οι τοπικές κοινότητες που επλήγησαν σαν πλημμυροπαθείς περιοχές.
Ευχαριστώ, κυρία συνάδελφε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Πράγματι, κυρία Βαγιωνάκη, νομίζω ότι τα ακραία φαινόμενα που είδε η περιοχή που αναφέρεστε του Δήμου Χανίων στις 11/2 θα καταγραφούν στην ιστορία της μετεωρολογίας σαν κάτι ιδιαίτερα έντονο - δεν υπάρχει προηγούμενο - με αποτέλεσμα βέβαια να έχουμε τις αντίστοιχες επιπτώσεις που αναφέρετε σε υποδομές στο οδικό δίκτυο σε πάγια κεφάλαια. Κάθε φορά η αντιμετώπιση τέτοιων καταστάσεων σχετίζεται με το εξής, με τον όσο το δυνατόν πιο γρήγορο συντονισμό των συναρμόδιων Υπουργείων και εδώ εμπλέκονται, ανάλογα με την περίπτωση, αρκετά Υπουργεία. Θεωρώ ότι έχουν δρομολογηθεί εκείνες οι προβλεπόμενες διαδικασίες, ώστε να υπάρχουν οι αντίστοιχες αποζημιώσεις. Πρώτα απ' όλα, υπάρχει το θέμα που είναι ευθύνη του Υπουργείου Εργασίας και Κοινωνικής Ασφάλισης για τους πλημμυροπαθείς και αυτό προϋποθέτει, βέβαια, τη σύσταση επιτροπών από τους αρμόδιους δημάρχους, έτσι ώστε να καταγράψουν, να συγκεντρώσουν τα απαραίτητα δικαιολογητικά και να τα στείλουν στο Υπουργείο και να υπάρξουν μετά οι προβλεπόμενες αποζημιώσεις. Απ' όσο γνωρίζω, αυτό είναι καθ' οδόν. Σχετικά με τα κτήρια, αρμόδια είναι η Διεύθυνση Αποκατάστασης Επιπτώσεων Φυσικών Καταστροφών του Υπουργείου Υποδομών, του ΥΠΟΜΕΔΙ, σε συνεννόηση με την Περιφέρεια Κρήτης και με το Υπουργείο Οικονομικών. Αφού γίνει η αντίστοιχη καταγραφή, θα εκδοθεί η κοινή υπουργική απόφαση των συγκεκριμένων Υπουργείων για να υπάρξουν και πάλι οι προβλεπόμενες αποζημιώσεις. Και αυτό κινείται όπως προβλέπεται. Για το ζωικό και φυτικό κεφάλαιο γνωρίζω ότι έχουν γίνει οι αναγγελίες στον ΕΛΓΑ Ηρακλείου, έτσι ώστε να ενταχθούν αυτοί οι οποίοι επλήγησαν στο Πρόγραμμα Χορηγήσεων Κρατικών Οικονομικών Ενισχύσεων. Όμως, πέρα από αυτά, θέλω να αναφερθώ σε αυτά που σχετίζονται άμεσα με το Υπουργείο Εσωτερικών, για τα οποία έχω καλύτερη εικόνα. Για τον Νομό Χανίων, σχετικά με ζημιές που έχουν προέλθει από θεομηνίες έχουν δοθεί τα έτη 2015-2016, δηλαδή για καταστροφές που είχαν συμβεί τα προηγούμενα χρόνια, 520.000 ευρώ. Ιδιαίτερα για τον Δήμο Πλατανιά έχουν εγκριθεί 270.000 ευρώ. Όμως, από αυτά έχουν απορροφηθεί μόνο τα 47.250 ευρώ. Διότι, ναι μεν εγκρίνονται τα ποσά από το Υπουργείο, αλλά από εκεί και έπειτα πρέπει να υπάρχει και η αντίστοιχη απορρόφηση, που είναι ευθύνη των αντίστοιχων δήμων, δηλαδή να φέρουν τα σχετικά παραστατικά κλπ. Και δυστυχώς υπάρχουν κάποιες τέτοιες περιπτώσεις όπου ενώ εγκρίνουμε από τα λίγα χρήματα που διαθέτουμε - δεν είναι άπειρα αυτά - , δεν υπάρχει ωστόσο η αντίστοιχη απορροφητικότητα. Για τον Δήμο Αποκορώνου, από όσο γνωρίζω, έχει σταλεί το αίτημα στις 14 Φεβρουαρίου. Διότι για να εγκριθούν και να δοθούν αυτά τα χρήματα, σε κάθε περίπτωση, πρέπει να υπάρχει το αντίστοιχο αίτημα. Βλέπω δηλαδή πολλές φορές σε διάφορες περιπτώσεις δήμους οι οποίοι λένε «γιατί δεν δώσατε και σε εμάς;». Δεν πηγαίνουμε να χτυπάμε την πόρτα στον κάθε δήμο. Προφανώς, ο κάθε δήμος καταγράφει ζημιές και καταθέτει αιτήματα. Το αίτημα, λοιπόν, του Δήμου Αποκορώνου θα αντιμετωπιστεί τις αμέσως επόμενες ημέρες και νομίζω ότι θα δοθούν αντίστοιχα χρήματα. Δεν γνωρίζω αυτή τη στιγμή το συνολικό ύψος του ποσού το οποίο έχει αιτηθεί ο Δήμος, αλλά προφανώς θα δοθεί ένα ποσό που να ικανοποιεί, τουλάχιστον σε πρώτη φάση, τις ανάγκες. Τέλος, με αφορμή την ερώτησή σας, θέλω να πω ότι από τον Νοέμβριο του 2016 μέχρι και σήμερα - και το λέω γιατί ίσως για πρώτη φορά ο κρατικός μηχανισμός ανταποκρίθηκε τόσο γρήγορα και αυτό δεν το λέμε μόνο εμείς, αλλά και οι δήμαρχοι - έχουν υπάρξει εξήντα μία αποφάσεις ενίσχυσης δήμων από θεομηνίες με συνολικό ποσό, που έχει δεσμευτεί, 4.165.000 ευρώ. Δεν υπάρχει προηγούμενο μιας τόσο γρήγορης ανταπόκρισης από το Υπουργείο Εσωτερικών για τέτοιου είδους καταστάσεις. Παράλληλα, για ζημιές που αφορούν ζητήματα που εντάσσονται στο Ταμείο Λειψυδρίας, που αφορούν δίκτυα ύδρευσης κλπ., έχουν υπάρξει αποφάσεις για είκοσι τέσσερις δήμους, που ανταποκρίνονται σε ένα ποσό 475.000 ευρώ.
Ευχαριστούμε, κύριε Υπουργέ. Κυρία Βαγιωνάκη, έχετε τον λόγο.
Θα κάνω δύο παρατηρήσεις, καθώς είμαι και στην Επιτροπή Περιβάλλοντος και καταλαβαίνω πολύ καλά ότι όσο υπάρχει το πρόβλημα με το περιβάλλον, όσο δεν αντιμετωπίζουμε τα προβλήματα όπως πρέπει, τόσο τα φαινόμενα αυτά θα έχουν μεγαλύτερη πυκνότητα στο μέλλον. Επίσης, από αυτά που είπατε, κύριε Υπουργέ, - και χαίρομαι - θεωρώ δεδομένο ότι, αφού αυτά τα κονδύλια δίνονται πολύ γρήγορα, θα υπάρξει και μια ανταπόκριση στα αιτήματα που υπάρχουν από την πλευρά των ΟΤΑ πρώτου και δεύτερου βαθμού στον Νομό Χανίων. Δεν ξέρω τι έχει γίνει στο παρελθόν, όμως από τα τεχνικά δελτία τα οποία έχω υπ' όψιν μου και τα οποία θα σας καταθέσω - τα έχω και σε έντυπη και σε ηλεκτρονική μορφή - γνωρίζω πολύ καλά ότι μέχρι τώρα οι δήμοι έχουν ανταποκριθεί και έχουν κάνει αιτήματα όχι μόνο στο δικό σας Υπουργείο αλλά και στο Υπουργείο Εργασίας. Με την ευκαιρία αυτή θα ήθελα να πω ότι θεωρώ τουλάχιστον αναγκαίο, αφού δεν είναι πολύ μεγάλο το ποσό, σε αυτές τις περίπου τριάντα πέντε οικογένειες που έχουν καταγραφεί στο Υπουργείο Εργασίας και ζητούν αυτό το έκτακτο βοήθημα των 580 ευρώ - δεν θυμάμαι ακριβώς πόσο είναι - να δοθεί άμεσα αυτό το ποσό, για να ανακουφιστούν αυτές οι οικογένειες. Δεύτερον, δεν μου απαντήσατε στο αίτημα που υπάρχει, κατά πόσο μπορούν να κηρυχθούν αυτές οι κοινότητες πια, οι οποίες δεν είναι και πάρα πολλές, πλημμυροπαθείς, για να έχουν οι κάτοικοι αυτών των περιοχών τα ανάλογα οφέλη που έχουν σε αυτές τις περιπτώσεις όλες οι πληγείσες περιοχές. Και τρίτον, να σας πω ότι σε αυτά τα αιτήματα τα οποία έχουν έρθει σε εσάς δεν έχει έρθει το αίτημα από τον Δήμο Χανίων, που αφορά τον Επιπρομαχώνα του Αγίου Δημητρίου. Ο λόγος δεν είναι ότι δεν έχουν προχωρήσει, αλλά αυτά τα θέματα πρέπει να συζητηθούν σε συνεργασία με το Υπουργείο Πολιτισμού και την Αρχαιολογική Υπηρεσία. Και ετοιμάζεται - εξ όσων γνωρίζω - αυτό το δελτίο, διότι, πρώτον, υπάρχει ανάγκη μίας μελέτης για το συγκεκριμένο ζήτημα - γιατί και στο παρελθόν υπήρχαν προβλήματα - , ώστε να μην υπάρξουν προβλήματα και στη βάση αυτή να υπάρχει αποκατάσταση και διότι, δεύτερον, άμεσα - και αυτό θα έρθει, φαντάζομαι, ως αίτημα - πρέπει να υπάρχουν κάποια έργα στήριξης του μνημείου, ώστε να μην υπάρξουν περαιτέρω ζημιές και να μπορεί να υπάρχει η ασφαλής έλευση πεζών και τροχοφόρων από αυτό το συγκεκριμένο σημείο, το οποίο πιθανόν να το γνωρίζετε και εσείς, κύριε Υπουργέ.
Ευχαριστούμε, κυρία Βαγιωνάκη. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρία Βαγιωνάκη, επαναλαμβάνω ότι κάθε φορά υπάρχει το αντίστοιχο αίτημα κατ' αρχάς για τις περιοχές οι οποίες κηρύσσονται σε κατάσταση έκτακτης ανάγκης και αυτό έχει γίνει για τους συγκεκριμένους δυο δήμους στους οποίους αναφέρεστε. Δεν καταλαβαίνω αν υπάρχει αίτημα και για άλλες περιοχές. Αυτό δεν μου είναι σαφές, αλλά…
Για τις συγκεκριμένες περιοχές, για τους πλημμυροπαθείς.
Ναι, προφανώς. Όμως, από όσο γνωρίζω - και σας το ανέφερα και πριν - οι διαδικασίες ανακούφισης των κατοίκων που έχουν χαρακτηριστεί σε εκείνες τις περιοχές ως πλημμυροπαθείς έχουν ήδη υιοθετηθεί και έχει σταλεί το αντίστοιχο αίτημα στο Υπουργείο Εργασίας και κινούνται τα πράγματα, όπως προβλέπεται. Αυτό γνωρίζω. Αυτή είναι η ενημέρωση που έχω από το αντίστοιχο Υπουργείο Εργασίας. Άλλωστε, όπως σωστά είπατε και εσείς, το Υπουργείο Εσωτερικών έχει μια οριζόντια ευθύνη και προσπαθεί να συντονίζει και με τα συναρμόδια Υπουργεία να προωθεί κάποια αντίστοιχα αιτήματα, πέρα από τις δυο εκείνες περιπτώσεις που σας είπα, όπου έχουμε το δικό μας - ας το πούμε - ειδικό λογαριασμό για την αντιμετώπιση των θεομηνιών και των προβλημάτων από τη λειψυδρία. Από εκεί και έπειτα, νομίζω ότι όπως και στις άλλες περιπτώσεις, θα μπορέσουμε να αξιοποιήσουμε τα μέσα που διαθέτουμε με τον καλύτερο δυνατό τρόπο και όσο το δυνατόν πιο σύντομα, διότι ξέρετε ότι το αποτέλεσμα σχετίζεται και με τον χρόνο ανταπόκρισης. Όσο πιο σύντομα αξιοποιείς τα μέσα που διαθέτεις τόσο τελικά πιο ευεργετικό είναι και για τους ίδιους τους πλημμυροπαθείς, αλλά και για την ανταπόκριση συνολικά του συστήματος στην αντιμετώπιση τέτοιων καταστάσεων. Σας ευχαριστώ.
Ευχαριστώ, κύριε Υπουργέ. Κύριε Σκουρλέτη και κυρία Βαγενά, να περιμένουμε να μεσολαβήσει η ερώτηση που έχει κάνει ο κ. Τζαβάρας και να απαντηθεί, η οποία είχε προηγηθεί των δικών σας, αλλά δεν ήταν εδώ ο ίδιος προηγουμένως;
Ναι, κύριε Πρόεδρε.
Επομένως, θα συζητηθεί τώρα η δέκατη τέταρτη με αριθμό 503/20-2-2017 επίκαιρη ερώτηση δεύτερου κύκλου, του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Περιβάλλοντος και Ενέργειας, σχετικά με την αυτεπάγγελτη διόρθωση λαθών της διοίκησης στους αναρτηθέντες δασικούς χάρτες της Ηλείας. Στην ερώτηση θα απαντήσει ο κ. Σωκράτης Φάμελλος, Αναπληρωτής Υπουργός Περιβάλλοντος και Ενέργειας. Ορίστε, κύριε Τζαβάρα, έχετε τον λόγο.
Ευχαριστώ, κύριε Πρόεδρε. Υπάρχει ένα μεγάλο ζήτημα - και αυτό το γνωρίζουν όλοι, υποθέτω και ο Υπουργός - με την ανάρτηση και τη διαδικασία προς την οριστικοποίηση των δασικών χαρτών. Υπάρχει κοινωνική αναστάτωση σε όλες τις περιοχές όπου έχουν αναρτηθεί αυτοί οι χάρτες, γιατί διαπιστώνονται καθημερινά μεγάλες παραλείψεις, εσφαλμένες καταχωρίσεις σε τέτοιο βαθμό και σε τέτοιο σημείο ώστε οι ιδιοκτησίες που είχαν και έχουν τον χαρακτήρα αγροτικών ακινήτων να εμφανίζονται ως δασικές εκτάσεις ή άλλης μορφής εκτάσεις επί των οποίων με βάση το άρθρο 3 του Δασικού Κώδικα εφαρμόζεται η δασική νομοθεσία. Εδώ, όμως, με τη συγκεκριμένη ερώτηση θέλω, κύριε Υπουργέ, να πάρετε μια θέση σε ένα πολύ εύλογο ερώτημα. Με βάση τη διάταξη του άρθρου 13 του ν.3889/1910, όπως έχει τροποποιηθεί με τον ν.4389/2016, στην περίπτωση που ανατίθεται σε ιδιωτικό γραφείο η κατάρτιση των δασικών χαρτών, οι Διευθύνσεις Δασών είναι υποχρεωμένες να εποπτεύουν επιτόπου τις εργασίες, να ελέγχουν όλο το φάσμα μέχρι να παραδοθούν, με σκοπό και με απώτερη επιμέλεια να μην υπάρχουν λάθη, παραλείψεις, εσφαλμένες καταχωρίσεις. Ταυτόχρονα δε αυτά τα λάθη και οι εσφαλμένες καταχωρίσεις αφορούν την επακριβή καταχώριση ακινήτων για τα οποία είτε υπάρχει απόφαση της διοίκησης για παραχώρηση σε ιδιώτες, είτε είναι εντός αναδασμού, είτε είναι οικιστικές περιοχές. Στην περίπτωση των δασικών χαρτών της Περιφερειακής Ενότητας Ηλείας, δυστυχώς, παρ' όλο που από 15 Ιουλίου έχει γίνει η παράδοση των χαρτών και έχουν θεωρηθεί και υπάρχει επί του σώματος των χαρτών η επιφύλαξη της Διεύθυνσης Δασών Ηλείας ότι σε περίπτωση που διαπιστωθεί κατά τη διάρκεια ανάρτησης των χαρτών τέτοια περίπτωση λαθών ή εσφαλμένων καταχωρίσεων, τότε θα γίνει η εισήγηση, προκειμένου από πλευράς δημοσίου να προβληθούν αντιρρήσεις στο πλαίσιο της διαδικασίας που έχει θεσπιστεί για τη διόρθωση, εν τούτοις μέχρι σήμερα δεν έχει γίνει τίποτα. Το ερώτημα που είναι εύλογο, δικαιολογημένο και απολύτως θεμιτό για τον οποιονδήποτε πολίτη που αντιμετωπίζει τον νομικό αφανισμό της ιδιοκτησίας του, εξαιτίας λαθών και παραλείψεων, για τις οποίες υπεύθυνη ήταν η διοίκηση, είναι το εξής. Θα πάρετε κάποια μέτρα με τα οποία θα ενεργοποιήσετε από πλευράς δημοσίου αυτές τις διαδικασίες, ώστε να υπάρξει αυτεπάγγελτη διόρθωση των σφαλμάτων και με αυτήν την έννοια να απαλλαγούν από το κόστος που συνεπάγεται μία τέτοια διαδικασία, δηλαδή την πληρωμή του ειδικού τέλους και την πληρωμή αμοιβών για την εκπόνηση των αναγκαίων χαρτογραφήσεων; Βεβαίως, ήδη έχω λάβει γνώση ότι από 22 Φεβρουαρίου έχετε ανταποκριθεί στο αίτημα για τον αυτεπάγγελτο αποχωρισμό των αγροτικών εκτάσεων οι οποίες είχαν συμπεριληφθεί στις αναδασωτέες εκτάσεις που η κήρυξή τους είχε γίνει μετά τις πυρκαγιές του 2007. Θεωρώ, λοιπόν, ότι ήδη έχετε δείξει τον δρόμο, άρα δεν μένει παρά να ολοκληρώσετε αυτή τη συγκεκριμένη διαδικασία προς τον σκοπό της δικαίωσης αυτονοήτως πληττομένων συμφερόντων.
Ευχαριστώ, κύριε συνάδελφε. Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε Τζαβάρα, σας ευχαριστώ πολύ για τη δυνατότητα που μας δίνετε να συζητήσουμε ακόμα μια φορά για τους δασικούς χάρτες. Θα μου επιτρέψετε να απαντήσω και επί της ουσίας, αλλά να θέσω και γενικότερα ζητήματα. Πρέπει να δηλωθεί για πολλοστή φορά - και θέλω να έχουμε μία κοινή αφετηρία - ότι οι δασικοί χάρτες αποτελούν ένα σημαντικό, αναπτυξιακό και περιβαλλοντικό εργαλείο για τη χώρα μας. Είναι η απαραίτητη βάση, η απαραίτητη υποδομή για να αναπτυχθεί και να ολοκληρωθεί το Εθνικό Κτηματολόγιο, για να υπάρχει ο χωρικός και χωροταξικός σχεδιασμός, να υπάρχει το δασολόγιο. Πιθανά γνωρίζετε, μια και έχετε κοινοβουλευτική εμπειρία μεγαλύτερη από τη δική μου, αποτελούσε ένα μόνιμο ζήτημα συζήτησης σε όλη τη Μεταπολίτευση και επηρέαζε και την νομική επιστήμη και τα θέματα των Υποθηκοφυλακείων, τα ζητήματα της ιδιοκτησίας, αλλά και της άσκησης δασικής πολιτικής, γιατί εδώ και σαράντα χρόνια καμία κυβέρνηση, παρ' ότι το εντόπιζε, δεν εφήρμοζε κάτι που από το 1976 με τον ν.248/1976 προβλεπόταν ως διαδικασία, δηλαδή η καταγραφή των δασών και μάλιστα ήταν μία συνταγματική επιταγή του 1975. Τώρα, για πρώτη φορά, μία κυβέρνηση έχει τολμήσει και έχει προσπαθήσει να αναρτήσει και να συζητήσει για το 35% της περιφέρειας της χώρας μας. Γνωρίζω ότι και πρόσφατα από τη δική σας παράταξη, κύριε Τζαβάρα, ο υπεύθυνος του τομέα κ. Σκρέκας δήλωσε ότι το θέμα των δασικών χαρτών είναι αδιαμφισβήτητα σημαντικό στοιχείο για την ανάπτυξη της χώρας. Αν αυτό αποτελεί την κοινή μας βάση, αν δηλαδή επ' αυτού έχουμε μία συμφωνία των πολιτικών δυνάμεων και τουλάχιστον ημών που συζητάμε, θα ήθελα να σχολιάσουμε και μία περίεργη, αν θέλετε, συζήτηση, μία συντονισμένη αντίδραση η οποία καταθέτει ως αίτημα στον δημόσιο χώρο τη μη εφαρμογή του θεσμού των δασικών χαρτών, την αναίρεση, αναστολή και το «πάγωμα» της διαδικασίας προς την κατεύθυνση της μη εφαρμογής. Αυτό είναι κάτι στο οποίο θα μας βρείτε και θα με βρείτε αντίθετο, αλλά θα ήθελα και τη δική σας γνώμη. Σε κάτι που θα έπρεπε να έχει τελειώσει εδώ και χρόνια, δεν πρέπει να καθυστερούμε, γιατί είναι δύσκολο να το κάνουμε. Αυτό που αναδεικνύει, κύριε Τζαβάρα, η ανάρτηση των δασικών χαρτών δεν είναι το πρόβλημα που δημιουργούν οι δασικοί χάρτες, είναι το πρόβλημα που αποδεικνύουν οι δασικοί χάρτες, γιατί αποδεικνύουν μια διοίκηση η οποία δεν εφήρμοσε τη νομοθεσία μέχρι τώρα. Γιατί τα πρόδηλα λάθη της διοίκησης, που περιγράψατε, δεν είναι λάθη των πολιτών ούτε είναι λάθη προφανώς του ΣΥΡΙΖΑ, των ΑΝΕΛ και των Οικολόγων Πρασίνων που έχουν τώρα την ευθύνη της διοίκησης. Ταυτόχρονα αποδεικνύεται παραβίαση κανόνων, καταπάτηση εκτάσεων, εκχερσώσεις χωρίς άδεια, αυθαίρετη δόμηση και διαπλοκή σε διάφορα επίπεδα. Αυτό αναδεικνύει η ανάρτηση των δασικών χαρτών και η ανάδειξη σημαίνει ότι πρέπει να συνηγορήσουμε και να επιτελέσουμε το έργο της επίλυσης όλοι μαζί, αλλά να μην κάνουμε πίσω ως προς την αποτύπωση κανονικότητας και νομιμότητας στον χώρο και της φύσης και της αγροτικής παραγωγής και της δόμησης. Σαφώς, τα τεχνικά προβλήματα τα οποία εντοπίζονται είναι και παραλείψεις της διοίκησης - συμφωνώ μαζί σας - και εσφαλμένος χαρακτηρισμός πολλές φορές. Όμως, κύριε Τζαβάρα, αν δεν γίνει η ανάρτηση και δεν κατατεθούν οι αντιρρήσεις και δεν εκφραστεί ο κάθε πολίτης προς την ιδιοκτησία του και προς τον χαρακτήρα της έκτασής του, αυτή η τακτοποίηση και η αποτύπωση της νομιμότητας δεν θα γίνει ποτέ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Για τον λόγο, λοιπόν, αυτό θα πω κατ' αρχάς - και επιτρέψτε μου, κύριε Πρόεδρε - ότι στην υπουργική απόφαση του Φεβρουαρίου του 2017 για πρώτη φορά επιλέξαμε και θεσπίσαμε να μην χρεώνεται ο πολίτης, να είναι ατελώς οι αντιρρήσεις για τα θέματα που οι περιοχές είναι σε ρυμοτομικά σχέδια, σε εποικισμούς, σε τελεσίδικες πράξεις χαρακτηρισμού ή σε εκκρεμείς, κάτι που δεν υπήρχε. Άρα, ο πολίτης εξασφαλίζεται ως προς το να μην έχει κόστος - γιατί αναφερθήκατε σε πιθανό κόστος του πολίτη. Ταυτόχρονα έχουμε στείλει σε όλους τους δήμους της Ελλάδας, παράλληλα με τη δημοσίευση του νόμου στο ΦΕΚ, και πολλαπλές επιστολές για να εισάγουν τα ρυμοτομικά σχέδια, τις πράξεις εφαρμογής, τα όρια οικισμών και τις οικιστικές πυκνώσεις, για να προστατευθεί η περιοχή κατοικίας. Μιας και έχουμε και την ευτυχή συγκυρία να είναι εδώ ο Υπουργός Εσωτερικών, πρέπει να πω ότι από τους ΟΤΑ της Ελλάδος μόνο το 30% έστειλε τα στοιχεία αυτά στο Κτηματολόγιο και δεν προστατεύεται η περιουσία, η ιδιοκτησία και η κατοικία στο υπόλοιπο 70% και όχι με ευθύνη της Κυβέρνησης και της πολιτείας. Για να το υπερβούμε και αυτό, κύριε Τζαβάρα, κάναμε μια ακόμα εγκύκλιο, που δεν την αναφέρατε και την αναφέρω εγώ προς ενημέρωση πιθανόν και των πολιτών. Δίνουμε τη δυνατότητα στο Κτηματολόγιο να αναρτήσει τα όρια οικισμών, παρότι οι ΟΤΑ δεν τα έχουν στείλει. Επειδή ταυτόχρονα πολλές αγροτικές περιοχές περιλαμβάνονται σε ευρύτερα περιγράμματα αναδασωτέων - έχετε δίκιο - δημοσιεύσαμε ήδη εγκύκλιο η οποία ζητά από τις υπηρεσίες την άμεση ενεργοποίηση της διάταξης 44 του ν.998, δηλαδή, να προσδιορίσουν τα πολύγωνα των αγροτικών περιοχών εντός των αναδασωτέων, που προϋπήρχαν ως αγροτικές και δεν χρειάζεται να είναι εντός του πλαισίου της αναδασωτέας έκτασης, να γίνει άρση της αναδάσωσης. Η κανονικότητα της ανάπτυξης της αγροτικής καλλιέργειας είναι μια υποχρέωση των δασαρχών και των συντονιστών των αποκεντρωμένων διοικήσεων, που καλώς αναφέρατε ότι το κάνανε. Ταυτόχρονα, κύριε Τζαβάρα, και με ευκαιρία της συζήτησης αυτής πρέπει να σας πω ότι, πράγματι, υπάρχουν πρόδηλα λάθη και εκτός των αναδασωτέων, λάθη δηλαδή στους δασικούς χάρτες. Υπάρχει ήδη εγκύκλιος εκ μέρους μας, που δίνει την εντολή στη διοίκηση να προχωρήσει στη διόρθωση αυτών των πρόδηλων λαθών στους χάρτες, ώστε έτσι να υπερβούμε, αν θέλετε, τα προβλήματα που έχουν διαφύγει της προσοχής της διοίκησης. Πρέπει να ομολογήσω κι εγώ, όπως κι εσείς είπατε, ότι οι χάρτες που έχουν εκπονηθεί από ιδιωτικά γραφεία έχουν θεωρηθεί από τις διευθύνσεις δασών και τα δασαρχεία, άρα κατ' αρχάς έχουν ολοκληρώσει τον έλεγχο σε πρώτο στάδιο και έχουν διαφύγει κάποια λάθη. Γι' αυτές τις περιπτώσεις, λοιπόν, των πρόδηλων λαθών δίνεται επίσης εντολή με εγκύκλιο αντίστοιχη με αυτή της αναδασωτέας που περιγράψατε, έτσι ώστε να γίνει με ευθύνη της διοίκησης και χωρίς κόστος για τον πολίτη, κάτι το οποίο είναι υποχρέωσή μας να κάνουμε σε κάθε περίπτωση.
Κύριε Υπουργέ, τα υπόλοιπα στη δευτερολογία σας. Ευχαριστώ πολύ.
Θα συνεχίσω στη δευτερολογία. Νομίζω ότι το πρώτο σκέλος το είπα όσον αφορά την εγκύκλιο διάταξη.
Κύριε συνάδελφε, έχετε τον λόγο.
Βέβαια, κύριε Υπουργέ, δεν θα έχω αντίρρηση για το ότι εξ αφορμής της ερωτήσεώς μου βρήκατε την ευκαιρία να αναλωθείτε σε γενικότητες οι οποίες έχουν και το χαρακτήρα της κοινοτοπίας. Βεβαίως οι δασικοί χάρτες είναι στοιχείο υποδομής και βεβαίως έχει αναπτυξιακή κατεύθυνση όλη η προσπάθεια πλην, όμως, το ότι η «ΕΘΝΙΚΟ ΚΤΗΜΑΤΟΛΟΓΙΟ ΚΑΙ ΧΑΡΤΟΓΡΑΦΗΣΗ Α.Ε.» εδώ και δεκαετίες προσπαθεί να μας δώσει την κτηματογράφηση της επικράτειας και μέχρι σήμερα υπάρχει μόνο το 7% χαρτογραφημένο, είναι μια άλλη μεγάλη ιστορία για την οποία δεν θέλω να μιλήσω στο πλαίσιο αυτής της ερώτησης. Βέβαια δεν είμαι σε καμμία περίπτωση υποχρεωμένος να απολογηθώ για όλες τις παθογένειες και όλες τις ιδεοληψίες που μπορεί να φέρνει όλη αυτή η ιστορία. Εγώ, λοιπόν, με την ερώτηση έχω εστιάσει σε ένα συγκεκριμένο θέμα όπου από την τελευταία παράγραφο, τουλάχιστον, της τοποθέτησής σας καταλαβαίνω ότι μάλλον συμφωνείτε μαζί μου. Είναι άδικο - και το υπογραμμίζω - ο πολίτης να είναι υποχρεωμένος όχι μόνο να πληρώνει - σε κάποιες περιπτώσεις τον έχετε απαλλάξει - , αλλά και να υφίσταται την ταλαιπωρία τού να πηγαίνει στα αρμόδια γραφεία, να υποβάλλει τις αντιρρήσεις, να προσλαμβάνει τεχνικούς συμβούλους, να τους πληρώνει. Υφίσταται δε όλη αυτή η ταλαιπωρία προκειμένου να πληρώσει το κόστος της αποκατάστασης λαθών, παραλείψεων, εσφαλμένων καταχωρίσεων στους δασικούς χάρτες, για την αποκατάσταση των οποίων την ευθύνη, με βάση τον νόμο - και η ερώτησή μου αναφέρει και τη διάταξη συγκεκριμένα, είναι η διάταξη του άρθρου 13 του ν.3889/2010- την έχει η διοίκηση. Στη δε περίπτωση της Περιφερειακής Ενότητας Ηλείας η ίδια η διεύθυνση δασών έχει επιφυλαχθεί και λέει: Εάν κατά τη διάρκεια της ανάρτησης - ήδη έχουμε τη διάρκεια της ανάρτησης, έχει ξεκινήσει από τις 13 Ιανουαρίου και λήγει στις 23 Μαρτίου - διαπιστωθεί ότι έχουν εμφιλοχωρήσει λάθη - και καθημερινά διαπιστώνεται ότι έχουν εμφιλοχωρήσει τέτοια λάθη - , θα πρέπει να κινητοποιηθεί ο κρατικός μηχανισμός, προκειμένου να απαλλάξει τους πολίτες από το βάρος και την ταλαιπωρία. Θεωρώ ότι οποιαδήποτε κυβέρνηση, όσο δημοκρατική και αν είναι ή δεν είναι, θα πρέπει τουλάχιστον στα θέματα που έχουν σχέση με τα ζητήματα της χρηστής διοίκησης και της προστασίας των ευλόγως προστατευομένων συμφερόντων των πολιτών, θα πρέπει στο θέμα αυτό να έχει μόνο μία θέση, να διευκολύνει, ούτως ώστε να μην υπάρχει αυτή η ταλαιπωρία. Αυτό που κάνατε - και το οποίο ανέφερα - στις 22 Φεβρουαρίου, βεβαίως το κάνατε γιατί δεν υπήρχε άλλος τρόπος να αποκατασταθεί, γιατί, όπως ξέρετε, όσον αφορά τις εκτάσεις που έχουν κηρυχθεί αναδασωτέες με βάση τον νόμο και έχει δημοσιευθεί στην Εφημερίδα της Κυβερνήσεως η σχετική πράξη, αυτή ακριβώς η πράξη της διοίκησης δεν μπορεί να διορθωθεί με την προβολή συγκεκριμένων αντιρρήσεων. Γι' αυτό προσφύγατε στη βοήθεια του άρθρου 44 παράγραφος 4 του Δασικού Κώδικα, όπου προβλέπεται η ανάκληση ή η άρση - στη συγκεκριμένη περίπτωση η ανάκληση - της διοικητικής πράξης. Εγώ, λοιπόν, σας παρακαλώ να μεριμνήσετε, επειδή γνωρίζω την ευαισθησία σας, επειδή έχετε υπηρετήσει απ' ό,τι ξέρω και σε θέσεις ευθύνης σε Οργανισμούς Τοπικής Αυτοδιοίκησης. Θα σας αναφέρω την περίπτωση του δημάρχου Πηνειού ο οποίος διαμαρτύρεται για το ότι, ενώ είχε ακόμα προθεσμία να ανταποκριθεί σε αυτές τις υποχρεώσεις που έχει για τη θεώρηση των δασικών χαρτών αναφορικά με τα όρια των οικισμών, μέχρι σήμερα προχωρά η διαδικασία χωρίς να έχει ολοκληρωθεί από την πλευρά του δήμου αυτή η συγκεκριμένη προθεσμία.
Αυτός ευθύνεται, όμως, για αυτό.
Άρα, αντιλαμβάνεστε ότι αυτές τις περιπτώσεις με ευθιξία και υπευθυνότητα, που θεωρώ ότι έχετε, θα πρέπει να τις προλάβετε. Εγώ θέλω να βοηθήσω και γι' αυτό κάνω ερώτηση, δεν κάνω επερώτηση.
Ευχαριστούμε, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις εκπαιδευτικοί συνοδοί τους από την Εράσμειο Ελληνογερμανική Σχολή. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Αγαπητοί μαθητές και μαθήτριες, έχετε έρθει σε μια ώρα που στη Βουλή ασκείται κοινοβουλευτικός έλεγχος. Βουλευτές για θέματα που τους ενδιαφέρουν ρωτούν τους Υπουργούς στην αρμοδιότητα των οποίων εντάσσονται αυτά τα θέματα. Τώρα ο Βουλευτής Ηλείας της Νέας Δημοκρατίας κ. Τζαβάρας ρωτάει τον Υπουργό, τον κ. Φάμελλο, για θέματα που αφορούν δασικές εκτάσεις του Νομού Ηλείας και απαντά ο Υπουργός. Κύριε Υπουργέ, έχετε τον λόγο.
Να καλημερίσουμε, λοιπόν, και να πούμε και στους μαθητές που είναι εδώ μαζί μας, ότι η διαδικασία της ερώτησής σας, κύριε Τζαβάρα, μπορεί να συνθέσει και να δώσει ένα κοινό αποτέλεσμα, γιατί αυτό μας ενδιαφέρει. Επαναλαμβάνω ότι έχετε δίκιο ως προς τις αναδασωτέες, ότι έτσι έπρεπε να γίνει. Εδώ καλό είναι να ανακοινώσουμε ότι θα έρθει και νομοθετική ρύθμιση για να το θωρακίσει έτι περαιτέρω. Θα το κάνουμε αυτό. Ταυτόχρονα, σας είπα ότι θα υπάρχει εγκύκλιος για τα λάθη της διοίκησης και αντίστοιχη ρύθμιση. Όλα αυτά εξαιρούνται και των τελών με δικές μας αποφάσεις, για να μην υπάρχει καμμία επιβάρυνση. Επίσης, καλό είναι να πούμε ότι στον ίδιο νόμο που αναφέρατε, τον ν.3889/2010, υπάρχει και μία ρητή πρόβλεψη στο άρθρο 20, που λέει ότι διοικητικές πράξεις που αναδεικνύουν νομική εξαίρεση από τις διατάξεις της αστικής νομοθεσίας αποτυπώνονται στον δασικό χάρτη και μετά την κύρωσή του. Άρα, η διοίκηση οφείλει να επιλύει ταυτόχρονα τα προβλήματα.
Άλλη περίπτωση είναι αυτή.
Αυτό που ήθελα να σας πω εγώ με τη συνολικότερη απάντηση είναι ότι πρέπει να συμφωνήσουμε ότι είναι απαραίτητο να κάνουμε ό,τι είναι δυνατόν για να λύσουμε προβλήματα που πιθανά υπάρχουν είτε στον χώρο - δηλαδή, στη γη - είτε στις πράξεις, προκειμένου να πιέσουμε όλους διότι δεν ευθύνεται η διοίκηση ή ο πολίτης για τις καθυστερήσεις στον ΟΤΑ. Όμως, σας ενημερώνω ότι εγώ έχω ζητήσει και συμμετοχή μου στο διοικητικό συμβούλιο της ΚΕΔΕ, διότι πρέπει να λύσουμε το πρόβλημα. Υπογράψαμε και άλλη εγκύκλιο προς το Κτηματολόγιο που λέει ότι ακόμα και καθυστερημένα να έρθουν τα όρια, να τα ενσωματώσουμε. Όμως, έχει παρέλθει το χρονοδιάγραμμα για τους ΟΤΑ. Θέλω να πω μ' αυτήν την ευκαιρία ότι θα πρέπει να κάνουμε και νομοθετικές κινήσεις, ώστε να εξασφαλίσουμε και να υποστηρίξουμε και την αγροτική δραστηριότητα συνολικά στη σχέση της με το δασικό οικοσύστημα. Δηλαδή, πρέπει να τακτοποιηθούν όλες οι περιπτώσεις εκχερσώσεων και αλλαγής χρήσης τώρα, να αποτυπωθούν σε χάρτη και να δοθεί ο χρόνος στην εξέταση των αντιρρήσεων που είναι επαρκής, επαρκέστερος των εξήντα ημερών που δώσαμε για την ανάρτηση, ώστε να λυθούν όλα αυτά. Επιτέλους, πρέπει να υπάρχει ένα υπόβαθρο για τη χώρα που θα έχει αποτυπωμένο το δάσος και την αγροτική καλλιέργεια, αλλά παράλληλα να μην αμφισβητηθούν και οι επιδοτήσεις των αγροτών και να υπάρχει μία οργάνωση στον χώρο την οποία χρειαζόμαστε όλοι. Αυτό που προσπαθώ να πω είναι ότι με δικές μας παρεμβάσεις - επιτρέψτε μου να το πω - πέρα από τις εγκυκλίους που ανέφερα ήδη…
Εσείς κυβερνάτε.
Ναι, αλλά δεν ήταν κάτι το οποίο είχε γίνει τα προηγούμενα χρόνια, γιατί υπήρχε και το κόστος των αντιρρήσεων. Για να σας πω ένα παράδειγμα, στην περίπτωση της μικρότερης αντίρρησης για τον πολίτη ήταν 50 ευρώ και εμείς το κάναμε 10 ευρώ, γιατί πράγματι πρέπει να εξασφαλίζεται η πρόσβαση του πολίτη στην έκφραση της αντίρρησης και όχι να αναστέλλεται με κόστος. Βέβαια, πρέπει να θυμίζουμε και στη δημόσια διοίκηση τι πρέπει να κάνει και να βοηθάμε και πολιτικά στις αναδασωτέες, στις καταπατήσεις, στα διοικητικά λάθη, στα όρια των οικισμών, διότι εδώ πάμε να βάλουμε μπρος ένα ολόκληρο σύστημα διοίκησης και οικονομικής παραγωγής που είναι απαραίτητο για την παραγωγική ανασυγκρότηση της χώρας και το χρειαζόμαστε όλοι. Αυτό, λοιπόν. προσπαθούμε να κάνουμε. Ευχαριστώ πάρα πολύ για την τροφοδοσία αυτής της συζήτησης, γιατί στην ίδια κατεύθυνση είμαστε. Θα συνεχίσουμε - και αυτό αποτελεί και μία δέσμευση - την επόμενη εβδομάδα και με νομοθετική θωράκιση αυτών των παρεμβάσεων, γιατί πιθανά χρειάζεται να υπάρξουν ισχυρές δημόσιες λειτουργίες προκειμένου να αποκαταστήσουν τη νομιμότητα στον αγροτικό χώρο. Ευχαριστώ.
Κι εγώ σας ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθητές και μαθήτριες και ένας εκπαιδευτικός από το 14ο Δημοτικό Σχολείο Ιλίου. Η Βουλή τούς καλωσορίζει. Ακολουθεί η με αριθμό 512/21-2-2017 ενδέκατη επίκαιρη ερώτηση δεύτερου κύκλου της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενά προς τον Υπουργό Εσωτερικών, σχετικά με τη σύσταση - λειτουργία του «Κέντρου Αποτέφρωσης Νεκρών (ΚΑΝ)» εκ μέρους των μονάδων πρωτοβάθμιας τοπικής αυτοδιοίκησης. Ορίστε, κυρία Βαγενά, έχετε τον λόγο για δύο λεπτά.
Ευχαριστώ, κύριε Πρόεδρε. Η ιστορική και εθνογραφική έρευνα επιβεβαιώνει ότι στον ελλαδικό χώρο από αρχαιοτάτων χρόνων απαντά η ταφική πρακτική της αποτέφρωσης των νεκρών πέραν της ανέγερσης τύμβων - ενταφιασμού του νεκρού σώματος. Χαρακτηριστικές είναι οι αναφορές των ομηρικών επών, αλλά και τα αρχαιολογικά ευρήματα τεφροδόχων, λαρνάκων και άλλων ταφικών αντικειμένων. Μετά την επικράτηση του Χριστιανισμού στον ελλαδικό χώρο, η ταφή επεβλήθη της αποτέφρωσης. Οι πρώτες κινήσεις για την επαναφορά της αποτέφρωσης αναφέρονται στα έτη 1912-1917. Εν τέλει, μόλις τη δεκαετία του 1980, η ελληνική κοινωνία αρχίζει να αναθεωρεί τις παγιωμένες απόψεις της σχετικά με το ζήτημα της συγκεκριμένης ταφικής πρακτικής. Ακολούθως, δυνάμει του άρθρου 35 του ν.3448/2006 και των σχετικών εφαρμοστικών νομοθετημάτων, επετράπη εντός της ελληνικής έννομης τάξης η αποτέφρωση και εκχωρήθηκε το πρώτον η αρμοδιότητα διαχείρισης των Κέντρων Αποτέφρωσης Νεκρών (ΚΑΝ) στις μονάδες πρωτοβάθμιας τοπικής αυτοδιοίκησης, στους δήμους. Εν τούτοις, μέχρι την επιψήφιση του άρθρου 92 του ν.4368/2016, το σύνολο των σχετικών διατάξεων παρέμεινε κενό γράμμα. Ακολούθως η έκδοση των κανονιστικών διοικητικών πράξεων περί περιβαλλοντικών όρων σύστασης των ΚΑΝ παρείχε για πρώτη φορά ένα ολοκληρωμένο και λειτουργικό πλαίσιο για την έναρξη της δραστηριότητας των αποτεφρωτηρίων εν Ελλάδι. Σύμφωνα με το ισχύον νομοθετικό πλαίσιο, η ίδρυση και λειτουργία των αποτεφρωτηρίων ανήκε αποκλειστικά στην αρμοδιότητα των δήμων ή στα νομικά πρόσωπα δημοσίου δικαίου που αυτοί τυχόν θα συστήσουν, Στο πρόσφατο παρελθόν, αρκετοί δήμοι, όπως οι Αθηναίων, Θεσσαλονίκης, Βόλου, Μαρκόπουλου και άλλοι έχουν προσπαθήσει να ιδρύσουν αποτεφρωτήριο, αλλά οι προσπάθειές τους δεν έχουν ευοδωθεί, λόγω της έντονης αντίδρασης εκκλησιαστικών αρχών και ομάδων πίεσης των τοπικών κοινωνιών. Συνεπεία όλων αυτών, η μοναδική λύση για όποιον επιθυμεί να αποτεφρωθεί μετά θάνατον είναι η αποστολή της σορού στο εξωτερικό, με τον πλησιέστερο διαθέσιμο χώρο να εντοπίζεται στη Σόφια της Βουλγαρίας. Πλην όμως μία τέτοια επιλογή μετάβασης στο εξωτερικό οδηγεί σε μείζονα οικονομική - περίπου 3.000 ευρώ - , συναισθηματική και ψυχική επιβάρυνση, ενώ δεν αποκλείει το ενδεχόμενο οι οικείοι του θανόντος να πέσουν θύματα κυκλωμάτων εκμετάλλευσης του ανθρώπινου πόνου, ιδία εν όψει του γεγονότος ότι καλούνται να διαχειριστούν μία από τις πιο πλέον δύσκολες στιγμές της ζωής τους εντός των ορίων αλλοδαπής έννομης τάξης και επικοινωνίας σε γλώσσα και χωρικό πλαίσιο που δεν κατανοούν, με ιδιώτες αποτεφρωτές, οι οποίοι και ασκούν κερδοσκοπική δραστηριότητα. Επειδή η επιλογή της αποτέφρωσης ως ταφικής πρακτικής είναι πλέον καθόλα σύννομη, η μη υλοποίησή της δε παραβιάζει συνταγματικώς εγγυημένα δικαιώματα, τόσο των οικείων του εκλιπόντος, όσο και του υπολείμματος της προσωπικότητας του τελευταίου αυτού, εφόσον έχει εκφράσει τη βούλησή του περί αποτέφρωσης καθ' ο χρόνο βρισκόταν εν ζωή. Για τους λόγους αυτούς ερωτάται ο κύριος Υπουργός Εσωτερικών σε ποιο στάδιο βρίσκεται η υλοποίηση των ως άνω νομοθετικών προβλέψεων περί σύστασης, λειτουργίας των ΚΑΝ και ποια είναι τα συγκεκριμένα και θετικά μέτρα που προτίθεται να λάβει με σκοπό την προώθηση, διευκόλυνση και υποστήριξη της σύστασης και έναρξης της λειτουργίας τους; Ευχαριστώ και για τον χρόνο.
Ευχαριστώ, κυρία συνάδελφε. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κυρία Βαγενά, με την ερώτησή σας θίγετε ένα πάρα πολύ σημαντικό ζήτημα και, θα έλεγα, διαρκώς επίκαιρο. Ως πολιτεία γνωρίζετε ότι πρέπει να αναγνωρίσουμε το ατομικό δικαίωμα επιλογής στον τύπο τελετής κηδείας. Αυτό ισχύει για όλους. Πρέπει να κατοχυρώνεται για τον οποιονδήποτε. Στο πλαίσιο αυτό έχει υπάρξει η δυνατότητα αυτή, η κατοχύρωση αυτού του δικαιώματος με τον νόμο που αναφέρατε και εσείς, τον ν.4368/2016 με το άρθρο 15, μία νομοθετική πρωτοβουλία επί των ημερών της σημερινής Κυβέρνησης. Ενώ είχε υπάρξει από το 2006, με τον ν.3448 του άρθρου 35 παράγραφος 1, η δυνατότητα στους δήμους πρώτου βαθμού εντός των διοικητικών, αλλά και εκτός των διοικητικών τους ορίων σε εκτάσεις ιδιοκτησίας τους να μπορούν να συστήσουν κέντρα αποτέφρωσης νεκρών. Επίσης, αυτό το διάστημα λύθηκαν ζητήματα που σχετίζονται με τον περιβαλλοντικό χαρακτήρα των παραπάνω ρυθμίσεων και υπήρξε η πολιτική απόφαση στις 7 Οκτωβρίου του 2015- ήμουν εγώ τότε στο Υπουργείο Ενέργειας και Περιβάλλοντος και είχα υπογράψει αυτή την απόφαση - που ακριβώς επιτρέπει την ίδρυση και λειτουργία και τη χωροθέτηση των κέντρων αποτέφρωσης νεκρών. Στις 15 Φεβρουαρίου του παρόντος έτους υπογράφηκε Κοινή Υπουργική Απόφαση του Υπουργείου Εσωτερικών, του Υπουργείο Ενέργειας και Περιβάλλοντος και του Υπουργείου Οικονομικών που ρυθμίζει με λεπτομέρεια τη δυνατότητα ίδρυσης και λειτουργίας κέντρων αποτέφρωσης οστών εντός των υφιστάμενων κοιμητηρίων. Τι εικόνα διαμορφώνουν όλα αυτά; Έχουμε διαμορφώσει ένα πλήρες πλαίσιο και τη δυνατότητα στους δήμους, εάν το επιθυμούν - και νομίζω ότι έχουν αυτή την υποχρέωση, δεν είναι θέμα επιθυμίας, είναι θέμα υποχρέωσης απέναντι σε αυτούς που τους αναγνωρίζουμε το ατομικό δικαίωμα της επιλογής στον τρόπο της τελετής κηδείας τους - , να συστήσουν κέντρα αποτέφρωσης νεκρών. Το ερώτημα είναι τι εμποδίζει αυτή τη στιγμή τους δήμους; Ποιοι στέκονται ενάντια σ' αυτό το ατομικό δικαίωμα; Γνωρίζουμε ότι υπάρχουν τέτοιου είδους σκοταδιστικές δυνάμεις εντός της ελληνικής κοινωνίας. Θεωρώ ότι πρέπει να υπάρξει ένα μέτωπο όλων των προοδευτικών ανθρώπων οι οποίοι αναγνωρίζουν αυτό το δικαίωμα, ώστε να δημιουργήσουν εκείνους τους κατάλληλους όρους πίεσης για να γίνει πράξη αυτή η δυνατότητα. Θέλω, επίσης, να πω ότι στις προθέσεις του Υπουργείου Εσωτερικών, στην προσπάθεια για να πιέσουμε ακόμα περισσότερο ώστε να γίνει πραγματικότητα η ίδρυση των κέντρων αποτέφρωσης νεκρών, είναι να δώσουμε αυτήν τη δυνατότητα και σε ιδιώτες. Εάν οι δήμοι δεν αντιλαμβάνονται ότι έχουν ως καθήκον να το κάνουν εκείνοι, δεν θα τους το απαγορεύσουμε, αλλά θα δώσουμε αυτήν τη δυνατότητα και σε ιδιώτες. Σύντομα θα έρθει αντίστοιχη νομοθετική πρωτοβουλία. Σας ευχαριστώ πολύ.
Ευχαριστούμε, κύριε Υπουργέ. Κυρία Βαγενά, πριν τη δευτερολογία σας, θα ήθελα να σας πω ότι όλοι οι συνάδελφοι είμαστε δίπλα σας και κοντά σας σ' αυτήν τη φάση της ζωής σας. Ορίστε, έχετε τον λόγο.
Ευχαριστώ, κύριε Πρόεδρε. Θέλω να σας πω ότι το ξέρω και σας ευχαριστώ. Όταν ήμασταν στο γραφείο στη Σόφια και περιμέναμε, δεν θα ξεχάσω ποτέ - ξέρετε ότι είχα πρόσφατη εμπειρία πάνω σ' αυτό - τον τρόπο με τον οποίο ένα νέο παιδί, ένας Βούλγαρος, που στεκόταν δίπλα, αγκάλιασε και πήρε μαζί του την τεφροδόχο με την τέφρα του αγαπημένου του προσώπου. Είναι μεγάλη παρηγοριά. Ελπίζω, λοιπόν, να βρουν τη δύναμη κάποιοι δήμαρχοι, κάποιοι ιδιώτες και να συγκρουστούν μ' αυτόν τον σκοταδισμό. Δεν μπορεί εμείς εδώ να έχουμε μεσαίωνα. Οι Βούλγαροι δεν είναι θρήσκοι; Μάλιστα, σαν λαός έχουν και βαθύ θρησκευτικό αίσθημα, κάτι που ξέρουμε πολύ καλά. Δεν μπορεί εμείς να υφιστάμεθα εδώ αυτόν τον σκοταδισμό, αυτόν τον μεσαίωνα και να καταφεύγουμε στη Βουλγαρία. Θέλω να σας διαβεβαιώσω - και δεν ξέρω αν αυτό έχει σημασία για κάποιους ανθρώπους - ότι δεν έχει καμία σχέση αυτό με το βαθύ θρησκευτικό αίσθημα. Εγώ όλο αυτό το δύσκολο χρονικό διάστημα που πέρασα, αλλά ακόμα και τώρα προσεύχομαι κάθε μέρα και κάνω τον σταυρό μου στην Παναγία. Αν αυτό λέει κάτι για κάποιους! Σας ευχαριστώ.
Ευχαριστούμε, κυρία συνάδελφε. Ορίστε, κύριε Υπουργέ, έχετε τον λόγο.
Κυρία Βαγενά, ως σημερινός Υπουργός Εσωτερικών θέλω να σας πω και προσωπικά ότι ενώνουμε τη φωνή μας με τη δική σας. Νομίζω ότι αποτελεί υποχρέωση της σημερινής Κυβέρνησης και όχι μόνο, δεδομένου ότι υπάρχει ένα ευρύτατο μέτωπο μέσα στην ελληνική κοινωνία που θεωρεί ότι πρέπει επιτέλους να κατοχυρωθεί και να γίνει πράξη αυτό το ατομικό δικαίωμα επιλογής όσον αφορά τον τύπο της κηδείας. Για άλλη μία φορά, λοιπόν, θα ήθελα να προσθέσω ότι αποτελεί δέσμευσή μας - την οποία και θα υλοποιήσουμε - να κάνουμε ό,τι είναι απαραίτητο για να διευρύνουμε αυτήν τη δυνατότητα. Σας ευχαριστώ.
Ευχαριστούμε, κύριε Υπουργέ. Κυρίες και κύριοι συνάδελφοι, η έκτη με αριθμό 532/24-2-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών και Μεταφορών, σχετικά με τον «στόλο των αστικών συγκοινωνιών», δεν θα απαντηθεί λόγω αιφνίδιας ασθένειας του Υπουργού Υποδομών και Μεταφορών κ. Σπίρτζη. Επίσης, η με αριθμό 2522/11-1-2017 αναφορά - ερώτηση του Βουλευτή Β΄ Αθηνών της Νέας Δημοκρατίας κ. Κωστή Χατζηδάκη προς τον Υπουργό Υποδομών και Μεταφορών, με θέμα «στον “αυτόματο πιλότο” οι αστικές συγκοινωνίες της Αθήνας. Μεγάλη μείωση εσόδων και διεύρυνση των ελλειμμάτων», δεν θα συζητηθεί λόγω του ίδιου λόγου. Ακόμα, η τέταρτη με αριθμό 482/14-2-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την παράταση του δικαιώματος για πλήρη ασφάλιση των εργαζομένων, των ανέργων και των επαγγελματιών, δεν θα συζητηθεί λόγω απουσίας του αρμόδιου Υφυπουργού στο εξωτερικό. Ο κ. Αναστάσιος Πετρόπουλος είναι στις Βρυξέλλες. Επιπλέον, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι παρακάτω: Η δεύτερη με αριθμό 534/24-2-2017 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την αποδυνάμωση του Κέντρου Υγείας Καστορείου του Δήμου Σπάρτης, δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού. Η τρίτη με αριθμό 530/24-2-2017 επίκαιρη ερώτηση πρώτου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με «την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στο ΓΟΕΒ», επίσης δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου. Η τέταρτη με αριθμό 538/24-2-2017 επίκαιρη ερώτηση πρώτου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς την Υπουργό Πολιτισμού και Αθλητισμού, με θέμα «στον αέρα το έργο επέκτασης της Εθνικής Πινακοθήκης», δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Λυδίας Κονιόρδου. Η πρώτη με αριθμό 535/24-2-2017 επίκαιρη ερώτηση δευτέρου κύκλου του Βουλευτή Έβρου της Νέας Δημοκρατίας κ. Αναστασίου (Τάσου) Δημοσχάκη προς τον Υπουργό Ναυτιλίας και Νησιωτικής Πολιτικής, σχετικά με την ίδρυση Λιμενικής Ακαδημίας στην Αλεξανδρούπολη, δεν θα συζητηθεί λόγω κωλύματος του Υπουργού Ναυτιλίας και Νησιωτικής Πολιτικής κ. Παναγιώτη Κουρουμπλή. Η δεύτερη με αριθμό 531/24-2-2017 επίκαιρη ερώτηση δευτέρου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης, σχετικά με την ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας, δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλέξανδρου Χαρίτση. Η τρίτη με αριθμό 479/14-2-2017 επίκαιρη ερώτηση δευτέρου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, σχετικά με την επιβάρυνση θαλάσσιων οικοσυστημάτων της Μεσογείου με ραδιενεργά απόβλητα, δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου. Η πέμπτη με αριθμό 480/14-2-2017 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών, δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Η δωδέκατη με αριθμό 504/20-2-2017 επίκαιρη ερώτηση δευτέρου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, σχετικά με «την εκπλήρωση του Τάματος του Έθνους», επίσης δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Η έβδομη με αριθμό 452/6-2-2017 επίκαιρη ερώτηση δευτέρου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Οικονομικών, σχετικά με τις «συνομιλίες Τσίπρα - Επενδυτικής Τράπεζας Rothschild και την εμπλοκή της οικογένειας Rothschild στην οικονομική ζωή της Ελλάδος», δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου. Η όγδοη με αριθμό 414/30-1-2017 επίκαιρη ερώτηση δευτέρου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την ενημέρωση για το στάδιο που βρίσκεται η διαδικασία υλοποίησης της επένδυσης στο πρώην αεροδρόμιο του Ελληνικού, επίσης δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου. Η ένατη με αριθμό 409/30-1-2017 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής», επίσης δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου. Η δέκατη με αριθμό 400/27-1-2017 επίκαιρη ερώτηση δευτέρου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομικών, σχετικά με τα αναξιοποίητα ακίνητα για τα οποία το δημόσιο πληρώνει υψηλά ενοίκια, επίσης δεν θα συζητηθεί λόγω κωλύματος του Υπουργού Οικονομικών κ. Ευκλείδη Τσακαλώτου. Η δέκατη τρίτη με αριθμό 513/21-2-2017 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας, δεν θα συζητηθεί λόγω κωλύματος του Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Ευτυχίας Αχτσιόγλου. Η πέμπτη με αριθμό 543/28-2-2017 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την αναγνώριση προϋπηρεσίας στην ΕΡΤ Α.Ε. για τους υπαλλήλους του προεδρικού διατάγματος 164/2006, δεν θα συζητηθεί λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης κ. Νικολάου Παππά. Κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Εθνικής Άμυνας, Οικονομικών, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων και ο Αναπληρωτής Υπουργός Εθνικής Άμυνας, κατέθεσαν στις 3-3-2017 σχέδια νόμου: 1. «Κύρωση της Τεχνικής Διευθέτησης μεταξύ του Υπουργού Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Ελληνικής Δημοκρατίας για την Παροχή Υποστήριξης Χώρας Υποδοχής για την εκτέλεση εκπαιδευτικής συνεργασίας μεταξύ της Πολωνικής Πολεμικής Αεροπορίας και της Ελληνικής Πολεμικής Αεροπορίας στην Ελληνική Δημοκρατία». 2. «Κύρωση της Τεχνικής Διευθέτησης μεταξύ των Σουηδικών Ενόπλων Δυνάμεων και του Υπουργείου Εθνικής Άμυνας της Ελληνικής Δημοκρατίας για τη Συνεργασία των Σουηδικών Ενόπλων Δυνάμεων με το Ελληνικό Πολεμικό Ναυτικό στον Τομέα Ανταλλαγής και Εκπαίδευσης των Ειδικών Δυνάμεων». 3. «Κύρωση της Συμφωνίας Στρατιωτικής Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Αρμενίας». Παραπέμπονται στην αρμόδια Διαρκή Επιτροπή. Κύριοι συνάδελφοι, έχουν διανεμηθεί τα Πρακτικά της Δευτέρας 9 Ιανουαρίου 2017 και της Πέμπτης 12 Ιανουαρίου 2017 και ερωτάται το Σώμα εάν τα επικυρώνει.
Συνεπώς τα Πρακτικά της Δευτέρας 9 Ιανουαρίου 2017 και της Πέμπτης 12 Ιανουαρίου 2017 επικυρώθηκαν. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.40΄ λύεται η συνεδρίαση για τη Δευτέρα 6 Μαρτίου 2017 και ώρα 17.00΄, με αντικείμενο εργασιών του Σώματος α) νομοθετική εργασία: σύμφωνα με την ημερήσια διάταξη που έχει διανεμηθεί και β) κοινοβουλευτικό έλεγχο: συζήτηση επικαίρων ερωτήσεων.